Številka: 90000-5/2024-31

Datum: 1. 7. 2024

**MAGNETOGRAMSKI ZAPIS PO ZVOČNEM POSNETKU 15. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 1. julija 2024 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ZORAN JANKOVIĆ**

Svetniki, gospe in gospodje. Pričenjamo s 15. sejo Mestnega sveta MOL. Prisotnih je 33 svetnic in svetnikov. Odsotnost sta opravičila gospod Kostja Židan in gospa Dunja Labović Begović. Mestni svet je sklepčen, lahko prične z delom. Vljudno prosim, če izklopite mobilne telefone, da ne motimo delo mestnega sveta. S sklicem ste prejeli predlog dnevnega reda 15. seje mestnega sveta MOL. Po sklicu ste prejeli predlog župana za razširitev dnevnega reda 15. seje z novo 15. točko z naslovom Predlog Odloka o spremembah  in dopolnitvah Odloka o Krajinskem parku Tivoli, Rožnik in Šišenski hrib s predlogom za hitri postopek in predlog Svetniškega kluba SDS za razširitev dnevnega reda 15. seje z novo 16.a in b točko z naslovoma Predlog spremembe Akta o ustanovitvi družbe z omejeno odgovornostjo Javno podjetje Ljubljanska parkirišča in tržnice d.o.o. in Predlog spremembe Akta o ustanovitvi družbe z omejeno odgovornostjo ŽALE Javno podjetje. Mojca, izvolite. Prejeli ste tudi mnenje Statutarno pravne komisije, v skladu s katerim mestni svet o predlogih svetniškega kluba ne bo odločal. Po sklicu ste prejeli še predlog župana za razširitev dnevnega reda 15. seje z novo 17. točko z naslovom Predlog Sklepa o soglasju k osnutku besedila pravnega posla - kupoprodajne pogodbe za nezazidana stavbna zemljišča s parcelno št. 864/32, 864/38 in 885/1 vse v  k. o. Trnovsko predmestje. Odpiram razpravo o dnevnem redu. Gospa Mojca Sojar, izvolite.

**GOSPA MOJCA SOJAR**

Glede na to, da je več razširitev dnevnega reda, predlagam, da se o vsaki razširitvi lahko razpravljamo posebej z eno minuto.

### **GOSPOD ZORAN JANKOVIĆ**

V redu. Izvolijo.

**GOSPA MOJCA SOJAR**

Je to v redu?

### **GOSPOD ZORAN JANKOVIĆ**

Ne bom kompliciral, v redu je Matjaž, izvolite.

**GOSPA MOJCA SOJAR**

Potem pa bi želela razpravljati o razširitvi dnevnega reda s petnajsto točko, to se pravi spremembo odloka o Krajinskem parku Tivoli, Rožnik in Šišenski hrib. Ta predlog županov prihaja za, je prišel potem, ko je organizator, to je družba Dom svobode že nekaj mesecev na fb profilu oglaševala koncert Magnifica v Tivoliju in ko je bilo prodanih že veliko število vstopnic. Kdo je tukaj prehiteval in kdo prepočasi odločal, bo odločila stroka. Da se pa, da je pa potrebno s hitro spremembo dosedanjega odloka odločiti, da se 4 področja izvzamejo iz odločanja stroke, se mi pa ne zdi v redu.

### **GOSPOD ZORAN JANKOVIĆ**

Hvala lepa, Mojca. Prva minuta je končana.

**GOSPA MOJCA SOJAR**

Ne bom pa več razpravljala. Ker je predlog razširitve SDS umaknjen. Sem želela razpravljati o tem. Hvala.

### **GOSPOD ZORAN JANKOVIĆ**

Hvala lepa. Gospod Primc, o čem prosim?

**GOSPOD ALEŠ PRIMC**

Ja, hvala lepa za besedo.

### **GOSPOD ZORAN JANKOVIĆ**

O kateri točki prosim?

**GOSPOD ALEŠ PRIMC**

Govorim bom najprej o tej vaši razširitvi glede Tivolija. Najprej bom razpravljal o razširitvi točke glede Tivolija, ki jo je vložil Zoran Janković. Za to ni poslovniških razlogov iz 94. člena, in sicer Magnifico je svoj koncert v Tivoliju naznanil že zdavnaj pred sklicem seje in skladno s 94. členom poslovnika ni nobenih razlogov za to, da se ta točka uvrsti na dnevni red. Moram pa reči, da me zelo moti, da se tukaj ni oglasila Statutarno pravna komisija, ker Statutarno pravna komisija zavrača vse predloge opozicije za razširitev sej dnevnega reda z za lase privlečenimi razlogi. In se mi zdi, da bi bilo prav, da se do tega predloga Zorana Jankovića opredelil tudi statutarna komisija, Statutarno pravna komisija. Ker, če bi v skladu z vatli, ki jih ima za predloge opozicije odločala, potem bi morala Statutarno pravna komisija--

------------------------------------------------------------------------------------zvok, ki napove potek časa

**GOSPOD ZORAN JANKOVIĆ**

Hvala lepa gospod. Gospa Honzak, izvolite.

**GOSPA URŠKA HONZAK**

Hvala lepa za besedo. Tudi jaz bom razpravljala o spremembi Odloka v Krajinskem parku Tivoli, Rožnik in Šišenski hrib, in sicer bom tudi jaz ponovila kar sta povedala predhodnika. Kar se tiče Levice, se nam zdi, da pogoji za naknadno uvrstitev te točke na dnevni red niso izpolnjeni. Zadeva, ki se je v zadnjem času in med mestnimi svetniki in v medijih že prejela, prijelo ime lex Magnifico. Te razlogi za to so nastali že kar nekaj časa pred tem, bom rekla tudi, da jaz sama osebno vem, da so nastali ti razlogi prej, ker jaz imam karte za ta koncert že od takrat, ko je bil napovedan in to je bilo kar nekaj mesecev nazaj. In če že je treba tako zelo nujno zadevo uvrstit na mestni svet, bi se to lahko uvrstilo po rednem postopku. Zato bomo v Levici glasovali proti tej razširitvi. O sami vsebini pa potem pri sami točki, ker predvidevam, da boste vseeno uvrstil točko na dnevni red.

**GOSPOD ZORAN JANKOVIĆ**

Gospod Huzjan.

**GOSPOD IŠT IŠTVAN HUZJAN**

Hvala za besedo. Jaz bi pa rad razpravljal o drugi točki, torej predlog Sklepa o soglasju k osnutku besedila pravnega posla kupoprodajne pogodbe. Kot sem že izpostavil tudi na komisiji, bi rad rekel, da je gradivo ki smo ga prejeli tudi v zadnjem trenutku bilo izjemno skopo. Razumem da se zadovoljuje 29. člen Zakona o stvarnem premoženju države in lokalnih skupnosti. A vseeno bi bilo fajn vedet, če že glasujemo, zakaj MOL na primer ne potrebuje nepremičnine za svoje projekte oziroma investitor potencialni, gre za parcelo, ki je blizu urbanih središč. Torej mogel je predstaviti izkaz svoje investicije. Zakaj ne dobimo teh informacij? Tudi, če ne vemo kdo je ta oseba? Skratka, težko se odločati za ja ali ne ali pa biti samo vzdržan, če se zadostuje enemu členu. Rad bi imel aktivno vlogo. Hvala.

**GOSPOD ZORAN JANKOVIĆ**

Hvala lepa. Zaključujem. Kaj bi vi? Prosim? Izvolite.

**GOSPOD ALEŠ PRIMC**

V predlogu za razširitev dnevnega reda za prodajo zemljišč v Trnovskem predmestju ste dali argumentacijo, da naj bi en ponudnik podal neformalno ponudbo. Ob tem ne poveste, ne kateri ponudnik je to niti za kakšno ponudbo gre. Tako, da imamo mestne svetnice in svetniki upravičen dvom, da ta ponudnik v resnici sploh obstaja. Ampak tudi, če obstaja gre za to, da bo to zemljišče prodano na javni dražbi in nima ta neformalno ponudba popolnoma nobenega statusa v postopku javne dražbe. In je popolnoma za lase privlečen razlog za uvrstitev točke na dnevni red. Se pravi, za uvrstitev te točke na dnevni red ni nastal noben poslovniški razlog v skladu s 94. členom. In spet gre za zlorabo poslovnika za to, da se bo Zoran Janković lahko svojim prijateljem delal usluge.

**GOSPOD ZORAN JANKOVIĆ**

Zaključujem razpravo. To pa naj razume kdor hoče. En ponudnik je dal ponudbo, ne vem kdo je, pri točki bom povedal kdo se zanima. Ta ponudnik nima nobene zveze, kar je dejstvo, ker je podano v javnih dražbi. Potem pa tretji zaključek, v javni dražbi, jo bo pa kupil ravno prijatelj Zoran Jankovića, to je Primčeva teorija. Gospod Primc, niste več spodaj, ste v tej sobi, kjer resno diskutiramo, tam lahko blebetate kar hočete zunaj, pa ste imeli mir. Zaključujem razpravo, ugotavljam navzočnost po celotni točki. Rezultat navzočnosti: 37.

**Glasujemo O PREDLOGU župana za spremembo dnevnega reda: Dnevni red 15. seje Mestnega sveta MOL se razširi z novo 15. točko dnevnega reda z naslovom Predlog Odloka o spremembah in dopolnitvah Odloka o Krajinskem parku Tivoli, Rožnik in Šišenski hrib s predlogom za hitri postopek.**

Prosim za vaš glas.

**24 ZA,**

**12 PROTI.**

Sprejeto.

**Gremo na glasovanje O DRUGEM PREDLOGU župana za spremembo dnevnega reda: Dnevni red 15. seje Mestnega sveta Mestne občine Ljubljana se razširi z novo 17. točko dnevnega reda z naslovom Predlog Sklepa o soglasju k osnutku besedila pravnega posla - kupoprodajne pogodbe za nezazidana stavbna zemljišča s parcelno št. 864, 864/32, 38, 885/1 vse k. o. Trnovsko predmestje.**

Prosim za vaš glas.

**24 ZA,**

**11 PROTI.**

Sprejeto.

**GOSPOD ZORAN JANKOVIĆ**

Glede na to, da mestni svet predloga Svetniškega kluba SDS za razširitev dnevnega reda z novo 16. točko ne bo obravnaval, se predlagana točka župana uvrsti na dnevni red kot 16. točka.

**In sedaj glasujemo O PREDLOGU SKLEPA: Mestni svet Mestne občine Ljubljana sprejme predlog dnevnega reda 15. seje mestnega sveta** **skupaj s spremembama.**

Prosim za vaš glas.

**25 ZA,**

**12 PROTI.**

Sprejeto. Hvala lepa.

Gremo na točko 1.

**AD 1. POTRDITEV ZAPISNIKA 14. SEJE MESTNEGA SVETA MESTNE OBČINE LJUBLJANA**

Razprava? Izvolite, samo povejte zakaj.

**GOSPOD ALEŠ PRIMC**

Glejte, najbogatejša občina v Sloveniji--

**GOSPOD ZORAN JANKOVIĆ**

Čakajte, samo moment, prosim.

**GOSPOD ALEŠ PRIMC**

--ima še vedno najslabšo sliko.

**GOSPOD ZORAN JANKOVIĆ**

Hvala lepa. Gremo, razprava. Gospod, ne boste dobili več. Saj ste dosti lepi. Slika ne kaže samo vas. Izvolite, prosim. Razprava o zapisniku. Ni. Ugotavljam navzočnost. Rezultat navzočnosti: 23.

**Glasovanje poteka O PREDLOGU SKLEPA: Mestni svet Mestne občine Ljubljana potrdi zapisnik 14. seje Mestnega sveta Mestne občine Ljubljana z dne 20. maja 2024.**

Prosim za vaš glas.

**35 ZA,**

**0 PROTI.**

Hvala, sprejeto.

Gremo na točko 2.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli s sklicem in po sklicu seje. Pisno vprašanje z zahtevo za ustno predstavitev sta poslala svetnika g. Aleš Primc glede kanala C0 in ga. Petra Blajhribar Kubo glede odpovedi nastopa ruske primabalerine. Vprašanja in pobude so poslali g. Aleš Primc glede nove avtobusne postaje št. 1, popravila pločnika na ulici Ob sotočju, prepovedi tiskovne konference o nevarnosti LGBTQIA+ ideologije; Svetniški klub Levica glede športnega parka Ilirija, svetnica ga. Tina Bregant glede Botaničnega vrta in kanala C0; ga. Mojca Sojar glede čiščenja kolesarske steze na Ižanski cesti. Prejeli ste tudi odgovore na vprašanja s 14. seje. Ustno postavitev vprašanja dajem g. Alešu Primcu, 3 minute.

**GOSPOD ALEŠ PRIMC**

Hvala lepa za besedo. Mag. Tina Seršen, državna sekretarka na Ministrstvu za okolje, podnebje in energijo je 29. decembra izdala odločbo, da za kanal C0 ni potrebna presoja vplivov na okolje. Mag. Tina Seršen je, poslušajte magistrica mednarodnih odnosov brez izkušenj za varstvo voda. Kot izhaja iz odločbe, je sama spisala in podpisala to odločbo kot politični strokovnjak in ne kot strokovni kader ministrstva. Na sporni odločbi ni podpisan noben strokovnjak iz ministrstva. Sporno odločbo je podpisala kot državna sekretarka za energetiko, čeprav varstvo voda sodi pod področje varstva okolja, kjer je drugi državni sekretar. Poleg tega Tina Seršen ni nikoli opravljala izpita iz Zakona o upravnem postopku, prav tako ni bila pooblaščena za odločanje v upravnih postopkih ter ni bila navedena kot pooblaščena za vodenje in odločanje v upravnih postopkih. To so vse zakonski pogoji za vodenje in odločanje v upravnih postopkih. No in zahteval sem uvedbo inšpekcijskega postopka zaradi te nezakonite odločbe in dne 27. maja sem prejel odgovor upravne inšpekcije, v katerem je zapisano. Pri nadzoru so bile ugotovljene nepravilnosti, ki se nanašajo na upravičenje za izdajo upravnih aktov in podpisovanje upravnih aktov, pri čemer so bili predstojniku organa odrejeni ukrepi za odpravo ugotovljenih nepravilnosti. Se pravi to, na kar sem opozarjal tudi sam že tukajle v tem mestnem svetu, je sedaj ugotovila tudi upravna inšpekcija. Da povem še naprej. 15. marca je upravno sodišče izdalo sodbo, iz katere izhaja, da sklep agencije za okolje iz leta 2016, na katerem temelji že sicer procesno nezakonita odločba Tine Sršen ni pravnomočen, ker za njega še teče pritožbeni postopek. Postopek, v katerem bo moralo ministrstvo vsebinsko odločiti, ali je za kanal C0 potrebna presoja vplivov na okolje in okoljevarstveno soglasje. Nepravnomočen sklep ARSO iz leta 2016, torej ne more biti nikakršen, nikakršna pravna podlaga za izdajo kakršnikoli pravnih aktov v nadaljnjih postopkih. Zoranu Jankoviću tudi na podlagi vseh tukaj navedenih dejstev ponovno predlagam, naj takoj preneha z vsemi aktivnostmi za končanje in zagon nevarnega in nezakonitega kanala C0 ter preneha Mestni občini Ljubljana delati še dodatne milijonske stroške zaradi nevarnega, nezakonitega in strokovno zgrešenega projekta kanala C0, ki grozi, da bo zastrupil vodo, ki jo pije več kot 300.000 ljudi. Ta projekt se ob spoštovanju zakonodaje in tehničnih standardov nikoli ne bi smel niti začeti izvajati. Se pravi sprašujem, kdaj po Zoran Janković ustavil vse aktivnosti za izgradnjo in zagon nevarnega, nezakonitega in protiustavnega kanala C0?

**GOSPOD ZORAN JANKOVIĆ**

Na to zanimivo vprašanje, bom kar samo odgovoril. Na prvi del glede ministrstva nimam nobenih pooblastil, naj gospod Primc, kar gre na državo in to preverja, pove vse, kar so uradni postopki, na tisti drugi, krajši del, pa zelo preprost odgovor. Zdaj je gospod Primc, po svojem mnenju tisti, ki on odloča kaj je ustavno in kaj je zakonito, ker on je že določil, da je to protiustavni, nezakonit obet, jaz bom pa drugače odgovor. Zoran Janković ne bo tega projekta ustavil, ampak ga bo dokončal še v letošnjem letu. Še teh 128 m, in do sedaj imamo za vseh 11 km pravnomočna gradbena dovoljenja, zakonita, imeli smo 19 gradbenih inšpekcij, ki ni ugotovilo nobenih napak. Torej odgovor je, če že govorimo Zoran Janković in strokovne službe bomo ta projekt dokončali v korist Ljubljane in Ljubljančanov. In izvolite, a ostajate pri vprašanju, Blajhribar Kubo?

**GOSPA PETRA BLAJHRIBAR KUBO**

Bom čisto za odtenek drugače postavila vprašanje, ampak sem prepričana, da boste znali odgovorit nanj. Glede na to, da smo iz medijev dobili dodatne informacije, pa tudi, da so jih dobili, ja, na Komisiji za mandatna vprašanja, volitve, imenovanja, bi si dovolila čisto malo predrugačiti vprašanje. Sicer na današnji dan, pred kakšne dobre pol ure na spletni strani Festivala Ljubljana je še vedno pisalo, da je nastop odpovedan. Zdaj izvedeli smo iz medijev, da se je zapletlo pri izdaji vizumov. Me pa zanima v bistvu, kdo je teh 9 plesalcev, ki naj bi s Svetlano vseeno nastopal. Kdo je njim dal vizume oziroma ali so od tu doma ali kako so dobili dovoljenje? V bistvu me bolj zanima pač razlaga celotne informacije. Pač vsi nismo prisotni na komisiji. Pa še eno vprašanje. V bistvu tisto, kar me je najbolj zmotilo pri vsem skupaj, to, da se je pač ukrajinsko veleposlaništvo hvalilo, da je s svojimi partnerji preprečilo nastop širjenja ruske visoke umetnosti, tako da me v bistvu zanima kakšno vlogo imelo veleposlaništvo pri tem? To je pa tudi to. Najlepša hvala.

**GOSPOD ZORAN JANKOVIĆ**

Saj, Mateja. Jaz bi tako hitro odgovoril. Ampak evo, ker si se pripravila. Samo bodi kratka, meni še pusti eno minuto na koncu. Imaš dve minuti samo.

**GOSPA MAG. MATEJA DEMŠIČ**

Spoštovana ga. mestna svetnica.

**GOSPOD ZORAN JANKOVIĆ**

V mikrofon, Mateja.

**GOSPA MAG. MATEJA DEMŠIČ**

Spoštovana ga. mestna svetnica. Primabalerina Zaharova bo 20. avgusta nastopila na Festivalu Ljubljana s spremenjenim programom s svojimi kolegi, ustvarjalci iz Bolšoj teatra, Milanske skale, Dunajskega državnega baleta, Madžarskega nacionalnega baleta. Zakaj prvotna postava ni dobila viz se obrnite na Ministrstvu za zunanje zadeve. Zakaj se Ukrajinsko veleposlaništvo hvali s skoraj neprimernim vedenjem, kako kdo lahko nastopa ali ne v Ljubljani, morajo pojasniti oni. Ker ste v vprašanju, ki sem ga dobila, navedli še razstavo oziroma referirali na razstavo na Trgu republike, povem pa še nekaj. Tam so tako izraelski kot palestinski, ruski in ukrajinski poslikan medved. Hvala lepa.

**GOSPA PETRA BLAJHRIBAR KUBO**

Najlepša hvala.

**GOSPOD ZORAN JANKOVIĆ**

Mateja, ne vem če sem ti vse pustil. Zdaj si vse odgovorila. Imate problem, a ne? Bilo je … /// … nerazumljivo … ///, ker ste že vse vedela, da bi vprašanje umaknila, ampak morate vztrajati na vprašanji, ki je bilo popolnoma nesmiselno. Pa v redu, saj imate pravico, saj ste vprašali, dobila ste odgovor.

… /// … iz dvorane – nerazumljivo … ///

**GOSPOD ZORAN JANKOVIĆ**

Ampak tudi vprašanje, enako kot gospod Primc, ko prej razlaga, kaj je naredilo neko ministrstvo, državna sekretarka, vi sprašujete kdo je njim dal vizo. Mene sprašujete? Zato še nisem zadolžen. Da dajem vize. Lahko pa začnem štempljati, menda sem tu dober, ker sem bil na pošti v službi, pripravnik.

**AD 3. POROČILO ŽUPANA**

**20. maja smo se udeležili podelitve Plečnikovih nagrad. Nagrado je prejel tudi doc. Rok Žnidaršič s svojim arhitekturnim ateljejem Medprostor. 21. maja je na Kongresnem trgu potekala maturantska parada, izjemna. 21. maja smo odprli prenovljeno OŠ Savsko naselje, 23. maja pa prenovljeno enoto Rožle Vrtca Jarše. 22. maja smo ob mednarodnem dnevu biotske raznovrstnosti na Stritarjevi ulici organizirali festival Raznoživo. Konec maja in junija smo obeležili več okroglih obletnic vrtcev in šol -** 50. obletnico Vrtca Vrhovci in OŠ Zalog, 60. obletnico Vrtca Zelena jama in OŠ Vodmat, 70. letnico OŠ Poljane in OŠ Besnica in 110. obletnico OŠ Sostro. **Od 22. maja do 19. junija je v Info točki Misije 100 potekalo več trajnostnih dogodkov. Kdor še vedno ne ve, naj povem, da je Mestna občina Ljubljana in naši kolegi naredili svojo prijavo in smo prišli v drugi krog med 10. mesti, se pravi od stotih smo v drugem krogu in naš program je bil ocenjen s 96 točkami od 100 možnih. Tako, da so naši izjemni. Celo priporočila komisije, naj se drugi zgledujejo po našem gradivu. 23. maja je na Prešernovem trgu potekal festival Veseli dan prostovoljstva. O**bnovljen odprt vodovod Tuji Grm. **dnevi odprtih vrat Krajinskega parka Ljubljansko barje. D**an Četrtne skupnosti Dravlje, Četrtne skupnosti Polje in ČS Sostro. **25. maja smo se udeležili že**18. DM teka za ženske v Tivoliju, ki ni bil problematičen. 25. maja smo obeležili 70. obletnico Športnega društva Moste. **26. maja je na Jančah potekala** spominska slovesnost v počastitev 82. obletnice bojev II. grupe odredov. **Od 27. maja do 2. junija so ob Dnevih dediščine evropskih pokopališč na pokopališču Žale potekala brezplačna vodenja. 29. maja smo z dogodkom Medkulturna raznolikost in vključenost obeležili evropski mesec raznolikosti.**S strani Evropske komisije smo letos prejeli prestižno zlato nagrado za vključenost in raznolikost. Jaz bi pričakoval tudi tukaj kakšen aplavz, ampak prehudo je to za naše. **30. maja smo v Pionirskem domu odprli** prvi laboratorij nove generacije za otroke. Donator je bil Lek. **V začetku junija smo v Miklošičevem parku zaradi postopek deratizacije oziroma Nacionalni laboratorij za zdravje, istočasno smo deratizacijo opravili tudi v podzemnih kanalih. 1. junija je v Centru Rog potekal prvi Dan soseda. 2. junija smo se udeležili** svečane podelitve Nagrade Maks Fabiani 2023, ki jo je prejel prof. Janez Koželj za Vizijo Ljubljane 2025. Čestitke, Janez.

**-----------------------------------------------------------------------------------------------aplavz v dvorani**

**Pravzaprav, v Štanjelu so vse nagrade prišle v Ljubljano. Od študentske, krasno, ne? Janez, čestitam tudi za aplavz tistim, ki so imeli toliko poguma. 5. junija smo se udeležili odprtja** Logističnega centra Zalog. **5. junija smo se v Cankarjevem domu udeležili** jubilejnega koncerta Partizanskega pevskega zbora ob 80. obletnici delovanja. V Ljubljani m**ed 5. in 8. junijem smo gostili mednarodno konferenco Evropske mreže muzejev in centrov znanosti. 6. junija smo odprli** 85. postajo izposoje koles BicikeLJ na Šmartinski cesti. Nič posebnega, razen ene stvari, da se je direktor, ki je to financiral, odločil da financira tudi delavce, ki stalno hodijo okrog te postaje in pobirajo odpadke. **Od 6. do 9. junija so potekali 29. Slovenski dnevi knjige.** 16. Festival Junij v Ljubljani, začel se je s koncertom in sprejemom najuspešnejših devetošolcev ljubljanskih osnovnih šol. Bilo jih je kar 962. Mednarodna konferenca Krožno gospodarstvo. Združenih rastočih knjig sveta Republike Kosovo dodali. **Mednarodni turnir v namiznem tenisu. Župančičeve nagrade: za življenjsko delo jo je prejel Aldo Kumar, za dveletno ustvarjanje Tjaša Črnigoj in pa Anja Novak ter vizualna umetnica Urša Vidic. Festival MGLC Poletje v Tivoliju. Junija je bil v New York Timesu objavljen prispevek o Ljubljani. Izpostavili so, da je Ljubljana trajnostni vzor drugim mestom,** da se lahko pohvali z več kot 1.600 kolesarskimi postajališči, središčem mesta brez avtomobilov in povprečno 550 kvadratnimi metri zelenih površin na prebivalca; da je kot nalašč za sprehode in kolesarjenje, saj sta uporaba in izposoja koles izjemno preprosti in poceni, pohvalili so tudi zanesljiv avtobusni sistem, ki je po njihovem mnenju najboljša oblika javnega prevoza v mestu. **Predstavili so tudi kulinarične, kulturne in doživljajske lepote mesta, ki je po njihovem središče kulinarične inovacije v Evropi. 14. junija je bil na Kongresnem trgu štart tretje etape 30. kolesarske dirke Po Sloveniji. 15. junija smo se udeležili Parade ponosa. Imeli smo mavrično zastavo. Potekala je muzejska noč. Potem smo imeli v Stožicah, polne Stožice, Odbojkarska liga narodov, ko so se naši uvrstili na olimpijado.** 72. Ljubljana Festival se je pričel. Poteka zbiranje ponudb **za 4 zemljišča v Ekonomsko-poslovni coni Zalog. Na Pogačarjevem trgu je ogled možen, skupinski ogled nogometnih tekem iz evropskega prvenstva. Razstava UNITED BUDDY BEARS, je to kar vidite. R**azpis za novo generacijo podjetnih idej RRA LUR. Kinodvorova poletna sezona v atriju Slovenskih železnic**,** na Ljubljanskem gradu s Filmom pod zvezdami in v Letnem Kinodvoru na Kongresnem trgu. **Tudi to poletje Turizem Ljubljana s kampanjo »Turizem dela Ljubljano« že četrto leto zapored ozavešča meščanke in meščane o pozitivnih učinkih turizma na kakovost življenja v prestolnici. Na mednarodnem sodelovanju smo se v Romuniji** udeležili letne skupščine EUROCITIES. V Rotterdamu sodelovali na konferenci Urban Future 2024. V Črni gori sodelovali na mednarodni konferenci Ženske kvote-pot do enakosti. V Gentu na konferenci Velo-city. V Evropskem nogometnem prvenstvu Slovenijo in Srbijo smo si ogledali in pa podpisali donatorsko pogodbo za repliko Hallersteinovega zvezdnega opazovalnika. Gostili smo nekdanjega predsednika Republike Albanije, župana ukrajinskega mesta Lvov, štipendiste Ameriško-slovenske izobraževalne fundacije, namiznega tenisača Darka Jorgića, nosilce medalj iz Evropskega mladinskega prvenstva v karateju (Debeljak, Žibret, Molnar). Članice in člane rokometne reprezentance Slovenije, ki gredo na olimpijado. Aljo Ponikvar, ki je osvojila prvo medaljo za slovensko ritmiko na mladinskem evropskem prvenstvu. S tem je tudi to zaključeno. Gremo na točko 4.

**AD 4. KADROVSKE ZADEVE**

Gradivo ste prejeli. Prosim gospoda Čerina za uvodno obrazložitev.

**GOSPA DR. JASMINKA DEDIĆ**

Vprašanje bi imela samo. V zvezi s tem obiskom.

**GOSPOD ZORAN JANKOVIĆ**

Samo moment prosim. Na poročilo župana nimate vprašanj.

**GOSPA DR. JASMINKA DEDIĆ**

Ne, mislim, jaz bi samo prosila, če bi lahko dobila več informacij glede enakosti spolov.

**GOSPOD ZORAN JANKOVIĆ**

Ne boste nič dobila. Hvala lepa. Gospa Dedić, držite se poslovnika. Ne boste dobila. Izvolite, gospod Čerin.

**GOSPOD ALEŠ ČERIN**

Hvala za besedo, gospod župan. Cenjene kolegice, spoštovani kolegi. Komisija vam v presojo in v sprejem predlaga 4 sklepe in dvoje mnenj. Od tega bi posebej vas opozoril na dvoje, in sicer na ponovni mandat oziroma predlog za ponovno imenovanje Darka Brleka za direktorja festivala. In pa drugo, s 5. avgustom v. d. direktorice mestnega gledališča namesto Tiborja Miheliča Syeda, in sicer predlagamo, se opravičujem, mladinskega, in sicer predlagamo gospo Ingo Remeta. Hvala lepa.

**GOSPOD ZORAN JANKOVIĆ**

Hvala lepa. Prva točka jepredlog sklepa o imenovanju predstavnice Mestne občine Ljubljana v Svet Konservatorija za glasbo in balet Ljubljana. Razprava odpiram. Ni razprave. Ugotavljam navzočnost po celotni točki: 24.

**Glasujemo O PREDLOGU: V Svet Konservatorija za glasbo in balet Ljubljana se imenuje Živa Ploj Peršuh. Mandat imenovane traja štiri leta.**

Prosim za vaš glas.

**35 ZA,**

**0 PROTI.**

Gremo na drugo točko. Predlog sklepa o predlogu za imenovanje petih članov Sveta območne izpostave Javnega sklada Republike Slovenije za kulturne dejavnosti Ljubljana.Razprava prosim. Izvolite, gospa Sojar.

**GOSPA MOJCA SOJAR**

Ne bom razpravljala vsebinsko. Hvala za besedo. Pač pa, če ste bili svetniki pozorni, bi rada tukaj opozorila na eno stvar, ki je mene majčkeno nasmejala, pa verjamem tudi vas. Pod tale predlog sklepa je desno spodaj podpisana županja tako da upam, da ni to »coppy-paste« še iz časov Vike Potočnik, da je samo kakšna nedoslednost pripravljavca gradiva, ampak dajte no majčken popazit, no. Županja piše.

**GOSPOD ZORAN JANKOVIĆ**

Mogoče bo pa zdaj prišla naprej.

**GOSPA MOJCA SOJAR**

Razen, če se danes počutite županja?

**GOSPOD ZORAN JANKOVIĆ**

Ne, jaz to spoštujem, da je vsaj brala. Kdo je odgovoren za tole pri nas? Mateja? A se počutim zdaj kot županja? Samo to mi povej?

**GOSPA MAG. MATEJA DEMŠIČ**

Ne.

**V glavnem,** **glasujemo O PREDLOGU SKLEPA: Mestna občina Ljubljana predlaga, da se v Svet območne izpostave Javnega sklada Republike Slovenije za kulturne dejavnosti Ljubljana imenujejo Radovan Jaušovec, Gregor Koritnik, Miha Maver, Tisa Mrhar, Zora Perenda.**

Prosim za vaš glas.

**32 ZA,**

**2 PROTI.**

Torej županja je to dala na glasovanje.

Gremo na tretji predlog mnenja h kandidaturi za ravnateljico Vrtca Pedenjped. Razprava prosim. Ni razprave.

**Glasujemo o PREDLOGU: Marjani Zupančič se da pozitivno mnenje h kandidaturi za ravnateljico Vrtca Pedenjped.**

Prosim za vaš glas.

**35 ZA,**

**0 PROTI.**

Hvala lepa.

Gremo na četrti predlog Trnovo vrtec. Razprava? Ni razprave.

**Glasujemo O PREDLOGU: Suzani Antič se da pozitivno mnenje h kandidaturi za ravnateljico Vrtca Trnovo.**

Prosim za vaš glas.

**37 ZA,**

**0 PROTI.**

Hvala lepa.

Gremo na peti predlog Sklepa o imenovanju direktorja javnega zavoda Festival Ljubljana. Razprava prosim. Ni razprave.

**Glasujemo prosim: Za direktorja javnega zavoda Festival Ljubljana se imenuje Darko Brlek. Mandat imenovanja traja 5 let.**

Prosim za vaš glas.

**31 ZA,**

**0 PROTI.**

Hvala lepa. Čestitke Darko, dobro delo tudi naprej.

Šesti predlog predlog Sklepa o razrešitvi direktorja in imenovanju vršilke dolžnosti direktorja javnega zavoda Slovensko mladinsko gledališče Ljubljana. Razprava prosim. Ni.

**Glasujemo O PREDLOGU SKLEPA, trije so. Dva: Tiborja Miheliča Syeda se razreši s funkcije direktorja javnega zavoda Slovensko mladinsko gledališče Ljubljana dne 4. 8. 2024. Za vršilko dolžnosti direktorja javnega zavoda Slovensko mladinsko gledališče Ljubljana se imenuje Inga Remeta. Imenovana se imenuje z dnem 5. 8. 2024. Mandat vršilke dolžnosti direktorja traja do imenovanja direktorja javnega zavoda, vendar najdlje za eno leto.**

Prosim za vaš glas.

**32 ZA,**

**0 PROTI.**

In smo to točko končali. Gremo na 5. točko.

**AD 5. PREDLOG STRATEGIJE RAZVOJA KULTURE V MESTNI OBČINI LJUBLJANA 2024 – 2027**

Gradivo ste prejeli. Prejeli ste poročilo pristojnega odbora. Prosim go. Demšič za uvodno obrazložitev.

**GOSPA MAG. MATEJA DEMŠIČ**

Spoštovani župan, podžupani, mestne svetnice in mestni svetniki. Mestna občina Ljubljana že 16 let nepretrgoma izvaja svoje kulturne politike na podlagi strateških dokumentov. Dokument, ki je danes pred vami, je peti tovrstni dokument. Predlog nove kulturne strategije je nastal kot rezultat medresorskega sodelovanja večjega števila upravnih organov v okviru MOL, javnih zavodov in drugih organizacij, in to ne le s področja kulture. Dokument je pripravljen na Oddelku za kulturo, zapisali smo ga sodelavci in sodelavke oddelka. Proces priprave je bil razmeroma dolg, začeli smo s pripravami lansko pomlad, saj iz izkušenj vemo, da sama priprava strategije vedno povzroči povezovalne oziroma kohezivne učinke. Proces je bil vključujoč. Vsi kulturni izvajalci, ki se sofinancirajo iz mestnega kulturnega proračuna, so sodelovali že v začetni fazi snovanja ciljev in ukrepov. Vzpostavili smo 9 fokusnih skupin po posameznih področjih umetnosti in skozi pogovore znotraj skupin identificirali ključne probleme in hkrati poiskali možne rešitve, ki so uresničljive v naslednjih štirih letih. Sodelovalo je v tem procesu 138 veljavnih ustvarjalcev in strokovnjakov ter kulturnih delavcev in delavk s področja kulture, vključeni so bili vsi oddelki mestne uprave, vsi mestni javni zavodi na področju kulture. Organizirali smo 2 širša posveta v javni razpravi, ki je trajala med marcem in aprilom smo prejeli 53 pripomb. Te so zbrane in so dodatek k strateškemu dokumentu. Strateški dokument je ravno tako pregledala oziroma o njem razpravljala dialoška skupina. Izhodišče mestnih kulturnih politik je zagotavljanje stabilnih razmer za ustvarjanje za vse akterje kulturnega življenja, ki delujejo v javnem interesu. Svoje poslanstvo uresničujemo z zagotavljanjem finančnih, infrastrukturnih, produkcijskih in drugih pogojev za nemoteno delovanje javnih kulturnih zavodov v Mestni občini Ljubljana, poklicnih in ljubiteljskih nevladnih organizacij s področja kulture ter samostojnih ustvarjalcev in ustvarjalk. Vizija je postati globalno mesto kulture, prepoznavno po kulturni dediščini, sodobni kulturni infrastrukturi, ki omogoča vrhunsko umetniško ustvarjanje, po živahnem kulturnem utripu, odličnosti celotne kulturne ponudbe ter vključenosti kulture v vsakdanje življenje prebivalcev in prebivalk mesta ter dostopnost kulturnih dobrin. Verjamemo, da je kultura v mestu javna dobrina in ne tržno blago, kjer imajo kulturne dobrine in storitve trajno duhovno vrednost in ki se ne izkazujejo izključno s takojšnjimi in neposrednimi ekonomskimi učinki. Naše kulturne politike v Mestni občini Ljubljana temeljijo na raznolikosti umetniških in kulturnih vsebin, ki vključujejo podporo vsem oblikam umetniškega in kulturnega ustvarjanja, ki ustrezajo strokovnim kriterijem kakovosti in vrhunskosti, dostopnost javnih kulturnih dobrin in storitev ne glede na socialni status, življenjsko obdobje, jezik, narodnost, oviranost ali katerokoli drugo osebno okoliščino ter pravico vseh prebivalcev mestu do udejstvovanja v kulturnem življenju. Naši temelji so v vrednotah svobode izražanja, solidarnosti, strpnosti, odprtosti spoštovanja različnosti in medkulturnega dialoga. Ključne strateške usmeritve določajo okvir splošnih ciljev, znotraj katerega so umeščeni področni cilji za vsako kulturno in umetniško dejavnost posebej. Z uresničevanjem smernic, bo ljubljanski kulturni in ustvarjalni sektor postal trajnosten tudi v širšem pomenu sistemske stabilnosti, ki vsem producentom kakovostnih kulturnih dobrin zagotavljal dolgoročno finančno vzdržnost v času trajanja strateškega dokumenta. Z novo strategijo prvič eksplicitno naslavljamo dve temi, ki sta čedalje bolj pomembni na področju kulturnih politik. Vloga kulture pri ozaveščanju javnosti o okoljski problematiki in borbi proti podnebnim spremembam in vloga kulture pri reševanju problemov v zvezi z duševnim zdravjem. Če smo preteklo strateško obdobje zaključili z dvema velikima investicijama, obnovo Galerije Cukrarna in Centra Rog rok, v novo strateško obdobje vstopamo z dvema velikima projektoma - dograditev Baragovega semenišča in izgradnja Minipleksa. V celotnem časovnem obdobju strateškega dokumenta načrtujemo 11 investicijskih posegov, ki so manjši od prej omenjenih. Hvala lepa.

**GOSPOD ZORAN JANKOVIĆ**

Hvala lepa. Prosim gospoda Bagarija za stališče odbora.

**GOSPOD LUDVIK BAGARI**

Dame in gospodje, cenjeni gospod župan. Odbor za kulturo in raziskovalno dejavnost je na 12. redni seji obravnaval gradivo za 15. sejo mestnega sveta in sprejel naslednji predlog sklepa: Odbor za kulturo in raziskovalno dejavnost podpira sprejem predloga Strategije razvoja kulture v Mestni občini Ljubljana 2024 – 2027.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Lep pozdrav. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava. Gospa Sever, izvolite.

**GOSPA KSENIJA SEVER**

Spoštovani župan, svetnice, svetniki, vsi navzoči v dvorani, lepo pozdravljeni. Pred seboj imamo zelo obsežen dokument, ki se nanaša na obdobje treh let. Kultura je zrcalna slika vsakega naroda in tudi posameznika. Strategija je zelo obsežna, saj zajema vse zvrsti kulture, tako od knjižničarstva, igre, vizualne umetnosti, kina, performansov, drame, izvajalcev v javnih zavodih, kakor tudi društva in nevladne organizacije s področja umetnosti, kulturne spomenike, krepitev na mednarodnem sodelovanju in še bi lahko naštevala. Dokument je pripravljen pregledno, vsebinsko zelo popoln in nakazuje strategijo oziroma vizijo izvajanja kulture za prihodnja 3 leta in podaja tudi zahtevo, da letno izvajalci po določenih kriterijih poročajo o svojem delu. Ta dokument ne posega v vsebino, zvrst programov, kajti zato je imenovana posebna skupina strokovnjakov na podlagi razpisa. Pa vendar mi dovolite, da omenim par stvari. Pod kulturo spada tudi živalski vrt, ki je financiran s strani kulture in zavetišče Gmajnice pa ni nikjer omenjen niti z besedo.

### **GOSPOD ZORAN JANKOVIĆ**

Gospa Sever, umikamo živalski vrt, ker ne spada pod kulturo. Zakaj je tam? Prosimo državo, da nam dovoli, da ga prestavimo. Na okolje in prostor bo šel živalski vrt, zato ga ni notri v tej strategiji.

**GOSPA KSENIJA SEVER**

Zaenkrat je še bil v letu 2023. Tu ni omenjen. Tu se postavlja predvsem vprašanje financiranja investicijskih vlaganj. Podporni programi v kulturi namenjeni nevladnim organizacijam, ki podpirajo samozaposlene v kulturi. Tukaj sem že enkrat razpravljala, da pri nas lahko vsakdo odpre s. p., se predstavi za kulturnika, brez dokazila izobrazbe s področja kulture in MOL bo tako osmim nevladnim organizacijam sofinanciral podporne programe. Te nevladne organizacije, ki bodo financirane, pa še niso določene. Med investicijskimi projekti MOL za obdobje 2024 do 2027 našteva projekte, ki so bili načrtovani že v prejšnji strategiji. Naj omenim samo Minipleks mestnega kina, ki ga Ljubljančani željno pričakujemo, saj v centru mesta po ukinitvi večjih dvoran je kino produkcija počasi šla v zaton. Nisem pa zasledila nič omembe glede Plečnikovega štadiona, ki pa je naša velika propadajoča kulturna dediščina. MOL ima solastniški delež, pa tudi pogodbo smo tukaj v mestnem svetu večkrat podaljševali. Pohvalno pa se mi zdi še večje vlaganje v razvoj kulture v četrtnih skupnosti, kajti društva, ki delujejo po četrtnih delih mesta, soustvarjajo kulturno življenje prebivalcev določenega območja, bogatijo svojo četrt in je prav, da bi se jih obravnavalo tako kot druge nevladne organizacije s področja kulture. Pohvalim tudi, da je Oddelek za kulturo v javni obravnavi podal stališče do 53 pripomb, predlogov in tudi nekatera zavrnil z obrazložitvijo. Tako nekaterim nvo-jem, društvom, ki so financirana na podlagi večih razpisov. In za konec, umetnost je nesmrtna duše umetnika in tisti, ki jo razume, je tudi umetnik. Pa vendar govorimo o obči kulturi za vse ljudi, o kulturi, ki je že v prejšnjem stoletju predstavljala glasbo, igro, pisano besedo, poezijo, danes pa v imenu svobode izražanja, posamezniki prikazujejo scene, ki so bile včasih po polnoči v nočnih klubih namenjene polnoletnim osebam. Črta, meja, kaj je za nekoga kultura, etika, morala mora biti sorazmerna, enakovredna tako za umetnika kot tudi gledalce, in to naj bo vodilo pri sprejemanju, potrjevanju programskih vsebin. Hvala za besedo.

**GOSPOD ZORAN JANKOVIĆ**

Hvala lepa. Gospa Sojar.

### **GOSPA MOJCA SOJAR**

Hvala za besedo. Tudi jaz se pridružujem mnenju gospe Sever, da kultura vsekakor bogati naše življenje in sem vesela, da Mestna občina Ljubljana namenja kar znatna sredstva vsako leto za kulturo. Bi si pa želela, da bi gospa Demšič malo pokomentirala to kar je pripravljeno v gradivu. To se pravi prednosti, slabosti zlasti pa še tudi nevarnosti tega, te strategije razvoja, ker so zapisali zelo veliko močnih področij kulture, ki so jih poimenovali prednosti in so tudi zelo bi lahko rekla samokritično ali pa kritično tudi do države zapisali slabosti in pa tudi nevarnosti pri področju kulture. In ugotovila sem, da je tukaj največkrat, vsaj meni se je tako zdelo omenjeno, premalo prostorov za različne ustvarjalce, premalo prostorov za plesne ustvarjalce. Tako da kljub temu, da se MOL izredno trudi in je zdaj pridobila nove prostore v Rogu, vidimo, da teh prostorov še vedno ni dovolj ali pa imajo različni nvo-ji mogoče prevelike zahteve in se jim zdi, da bi morala Mestna občina Ljubljana v vsaki njihovi, zdaj bom grdo rekla kaprici, ustreči pri tem, kar oni ustvarjajo. Tudi se strinjam, da je treba poiskati in tudi vsako leto nagraditi oziroma predvsem poiskati in potem nominirati lokalne izvajalce kulture po četrtnih skupnostih. Teh je kar nekaj, jih prepoznat in jih tudi nagraditi vsaj s kakšno plaketo. Hvala lepa.

**GOSPOD ZORAN JANKOVIĆ**

Hvala lepa. Gospod Grošelj.

**GOSPOD ANTON GROŠELJ**

Hvala za besedo. Spoštovani. Razpravljal čisto kratko bom na neko formalno tematiko v zvezi s tem poročilom. Že davno v socializmu sem pač opravil vse izpite na pedagoški akademiji slovenščine in nemščine, diplomiral pa nisem in mi je jezik nekaj zelo, zelo takega, za kar menim, da se ne sme uporabljati nepravilno. Če gremo na, bom tukaj si našel, na tretjo stran poročila, boste videli, samo moment, so tri, se pravi sta dve alineji, kjer se uporablja jezik v popolnoma nasilni obliki, skopiran je iz seveda od Legebitre in nimam proti temu nič. Vendar v uradovalnem jeziku se kaj takega ne more pisat. To je dokument na osnovi katerega bomo mi odločali, a ne? Zato me zanima kako bi kakšen šolan spiker, nekateri živijo tudi od tega, tukaj prebral »prebivalkam\_cem«, ne? Zakaj to tako piše? Če se že hoče poudariti dva spola recimo, se napiše prebivalkam, naj bo na prvem mestu in prebivalcem, enako obiskovalkam in obiskovalcem. To je prva in četrta alineja. To meni seveda pove od kod je to prišlo vendar direktno v uraden dokument se to ne sme dajati. Poglejte si tale znameniti pravopis 8.0 ali pa vprašajte Kozma Ahačiča, ki pač nesrečen med mnogimi damami gor in vam bo povedal, da to ni v redu. Bi želel, da se to popravi. Če boste pustili, pa mi to ne bo všeč. Hvala lepa.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Jaz moram reči, da med poglavitnimi rešitvami. Prav v razdelku poglavitne rešitve ne vidim točke, da boste v Ljubljani spodbujali slovensko kulturo, umetnost in tradicije. Se pravi v glavnem mestu Slovenije, nikjer ni zapisano, da je prioriteta slovenska kultura, umetnost in tradicija. Ko se človek sprehaja po Ljubljani, sliši in vidi vsega več kot slovenske kulture, umetnosti in tradicije. Ljubljane je glavno mesto Slovenije, kar v strategiji večkrat poudarite in se mi zdi prav. Ampak tega občutka nimajo mnoge Ljubljančanke in Ljubljančani, prav tako pa ne tudi drugi ljudje iz drugih koncev Slovenije, pa tudi turisti, ki se vračajo po 10., 15. letih v Ljubljano, dobivajo vtis, da to ni več slovensko mesto, mesto, v katerem so bili pred 10., 15. leti. Se pravi v tej strategiji odločno pogrešam ključen poudarek, da bo Ljubljana razvijala slovensko kulturo, umetnost in tradicijo in ukrepe, s katerimi bo to zagotovila, da bo to vidno tudi na vsakem koraku. Naslednja stvar je, kjer pišete, da boste spodbujali povezovanje kulture z drugimi sektorji - zdravstvo, socialno varstvo, izobraževanje, varstvo okolja, turizem. Glede na to, da so tam naprej tri pike, upam, da to pomeni, da bo kultura prevzela tudi pobudo na področju spodbujanja veselja do življenja in večjega števila rojstev. In pa da bodo mladi imeli perspektivo, da bodo ostali v Sloveniji in se ne bodo odseljevali v tujino, ker je to, se pravi demografija ključen problem Ljubljane in Slovenije. Se pravi, če širite, če širite področja kulture na zdravstvo, socialno varstvo, izobraževanje, varstvo okolja, potem prosim, da ga razširite tudi na področje demografije, ker je to ključno vprašanje. Se pa bojim in upam, da te tri pikice ne pomenijo, da boste še naprej financirali iz davkoplačevalskega denarja kot umetnost, se pravi poudarjam kot kulturo in umetnost, vse mogoče spolne prakse, od sadomazohistične spolnosti, vtikanje trave in rastlin in zelenjave v ženske spolne organe, kar ste financirali iz davkoplačevalskega denarja, v zadnjem času iz naslova in sredstev kulture in umetnosti. Upam, da ta alineja ne pomeni tega, ker to je višek sprevrženosti, to ni nobena umetnost. Kdor hoče te stvari početi, naj to počne za svoj denar, ne pa za davkoplačevalski denar občank in občanov Ljubljane. Moram reči, da v strategiji pogrešam veliko močnejši poudarek ljubiteljski kulturi. Podatek, ki ga v strategiji navajate, da je v ljubiteljske kulturne dejavnosti vključenih samo 5000 ljudi v Ljubljani, vključno z osnovnošolskimi pevskimi zbori in drugimi kulturnimi aktivnostmi, ki potekajo na osnovnih šolah, je žalosten. Od skoraj 300.000 prebivalcev ljudi, prebivalcev v Ljubljani, se po vaših podatkih z ljubiteljsko kulturo ukvarja samo 5000 ljudi. To je 1,6 %, prebivalstva. To je izjemno majhna številka tudi v primerjavi z drugimi občinami po Sloveniji. Jaz vem, da se z ljubiteljsko kulturo ukvarja veliko več kot 5000 ljudi. Samo vsi ostali ne pridejo do občinskega financiranja in se sofinancirajo iz lastnih virov. To je po moje velika krivica in škoda in to je treba popraviti. Se pravi predlagam, da v strategiji kulture dobi ljubiteljska kultura eno od osrednjih mest, saj s tem, ko je več ljudi aktivno vključenih v kulturne dejavnosti, se v resnici dviga kulturna raven mesta. Predlagam torej, da se v strategijo zapiše, da je cilj da se v petih letih število ljudi, vključenih v ljubiteljske kulturne dejavnosti, ki jih podpira občina iz 5000, poveča na 30.000 oziroma vsaj 10 % prebivalcev Ljubljane. Tudi sicer moram reči, da v tej strategiji podobno kot pri prometni strategiji, ki smo jo obravnavali na prejšnji seji pogrešam številke na podlagi katerih bo mogoče ugotavljati tudi uspešnost izvajanja te strategije. Ob navedbah ciljev namreč nikjer niste navedli nobenih številk, na podlagi katerih bi lahko vi in mi in slovenska in Ljubljanska javnost ugotavlja ali so bili cilji doseženi ali ne. Predlagam zato, da se ob vseh ciljih navedejo konkretne ciljne številke, ki bodo služile ocenjevanju uspešnosti realizacije strategije. Ob uresničevanju nove strategije si torej želim, da bo v Ljubljani veliko več slovenske kulture, umetnosti in tradicije, več ljubiteljske kulture in manj spolnih perverznosti, ki jih bodo pod krinko kulture po navodilih Zorana Janković Jankovića prisilno preko davkov plačevali občanke in občani Ljubljane.

**GOSPOD ZORAN JANKOVIĆ**

In zadnja prijavljena. Gospa Dedić, izvolite.

**GOSPA DR. JASMINKA DEDIĆ**

Hvala lepa. Torej v Vesni pozdravljamo, da Strategija razvoja kulture v Mestni občini Ljubljana v letih od 2024 - 2027 prepoznava, da tudi kultura in ustvarjalni sektorji dajo velik doprinos k trajnostnemu razvoju, k blaženju podnebnih sprememb in prilagajanju na podnebne spremembe. Pri tem pa bi še posebej pohvalila projekt Green Stage, čigar namen je zagotoviti okoljsko trajnost na področju uprizoritvenih umetnosti z Zero waste produkcijo, predstav in festivalov. Navsezadnje, pred 10 leti, julija 2014 je ta isti mestni svet sprejel strategijo Zero waste Mestne občine Ljubljana za obdobje 2014 do 2035, s čimer je Ljubljana postala prva prestolnica v Evropski uniji, ki se je zavezala Zero waste filozofiji, to je, da na področju ravnanja z odpadki, to pomeni delovanje po načelih najprej preprečevanja, ponovne uporabe in recikliranja, zlasti pa Zero waste pomeni nič odpadkov za odlagališča in sežigalnice. Torej zato v Vesni pričakujemo, da bo Mestna občina Ljubljana, Mestna uprava sledila ljubljanski kulturi in ustvarjalcem in da bo pogumno nadaljevala z uresničevanjem strategije Zero waste do leta 2035 in da se bo odpovedala sanjam o gradnji sežigalnice. Hvala.

**GOSPOD ZORAN JANKOVIĆ**

Zaključujem razpravo. Gospa Demšič, a boš še minuto vzela in kaj odgovorila. Ajde, minutka.

**GOSPA MAG. MATEJA DEMŠIČ**

Spoštovana gospa Sever. Živalski vrt se dejansko seli na drugi oddelek, vendar smo v času, ko je bil znotraj Oddelka za kulturo zelo okrepili pedagoške programe in smo vključili to kot neke vrste kulturo bivanja, tako da smo takrat, ko smo imeli živalski vrt pri nas res ravnali še dodatno z vsebinami, da smo jih na tej točki okrepili. Pri podpornih programih v kulturi, ki so že izbrani, javni razpis je zaključen, eden od njih izbranih izvajalcev je na primer Motovila, ki za vse nevladne organizacije v Sloveniji skrbi oziroma daje podporo pri prijavi na Evropske projekte. Slovenske organizacije oziroma večina njih ima sedež v Ljubljani, se ene izmed najbolj uspešnih takoj za francoskimi pri pridobivanju evropskih sredstev. Četrtne skupnosti so poseben del kjer razvijamo skupaj s kolegico Jero iz Službe za lokalno samoupravo nove programe in se že izkazujejo tudi, če se navežem na gospo Sojar, na sodobni ples, za tiste izvajalce, ki jih mesto sofinancira, pa trenutno nimajo vadbenih prostorov. Kar zadeva prostorsko problematiko, mesto Ljubljana daje 248 prostorov v brezplačno uporabo. To je daleč, daleč največ v celotni državi. Hkrati pa, kot smo zapisali v strategiji, se je po koroni pritisk na Ljubljano kot fizično na lokalno skupnost iz drugih koncev Slovenije resnično povečal in bi si želeli, da morebiti se v drugih lokalnih skupnosti po Sloveniji bolj usmerijo v pogoje, ko bojo izvajalci in izvajalke lahko ustvarjali v svojem okolju. Kar zadeva pripombo o jeziku, lahko seveda tudi sprejmem to, da tako kot se odločil senat Filozofske fakultete, vse uporabimo v ženski obliki. Jaz upam, da se vsi strinjamo, da smo prebivalke in prebivalci in da to še zmeraj drži. Gospod Primc, kar zadeva slovensko umetnost, umetnost je umetnost, ne glede na nacionalnost. Kar zadeva tradicijo. S temi bolj tradicionalnimi kulturnimi praksami se ukvarja JSKD. Mesto ga po zakonu sofinancira, je državna inštitucija in v letnem programu izvedejo več kot 14.000 različnih dogodkov. Kar zadeva spodbujanje rojstev, pa mislim, da je to intimna odločitev, ne pa del strategije za področje kulture. Kar pa zadeva še številke, da vam odgovorim na zadnje številke, so vedno del poročila, v zadnjem delu poročila, je tudi napoved, kako bomo evalvirali. S to smo, prav evalvacijo metode evalvacije za področje kulture smo posebej razvili z ekonomsko fakulteto. Hvala lepa.

**GOSPOD ZORAN JANKOVIĆ**

Ugotavljam navzočnost po celotni točki: 33.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Strategije razvoja kulture v Mestni občini Ljubljana za obdobje 2024 – 2027.**

Prosim za vaš glas.

**25 ZA,**

**0 PROTI.**

Hvala lepa.

Gremo na naslednjo točko.

**AD 6. PREDLOG SKLEPA O SOGLASJU ZA IZPLAČILO DELA PLAČE ZA REDNO DELOVNO USPEŠNOST DIREKTORICI JAVNEGA ZAVODA ŠPORT LJUBLJANA ZA LETO 2023**

Gradivo ste prejeli, prejeli ste poročilo pristojnega odbora. Prosim g. Kolenca za uvodno obrazložitev. Mateja, čestitam. Srečno.

**GOSPOD MARKO KOLENC**

Spoštovani. Direktorjem v javnih zavodih, javnih agencijah in javnih skladih se del plače za redno delovno uspešnost v okvirih, ki jih določa zakon izplačuje enkrat letno na podlagi poslovnega poročila, in sicer za uspešnost v preteklem letu. Plača direktorice Javnega zavoda Šport Ljubljana med letom ne vsebuje dela plače za redno delovno uspešnost, niti se ji ne izplačuje nadurno delo. Na podlagi poslovnega poročila za leto 2023 je Svet Javnega zavoda Šport Ljubljana v skladu z merili določenih v pravilniku ovrednotil redno delovno uspešnost direktorice Javnega zavoda Šport Ljubljana v letu 2023 v skupni višini 95 % ovrednotenih meril. Direktorici Javnega zavoda Šport Ljubljana, Tatjani Polajnar na podlagi navedenega pripada del plače za redno delovno uspešnost za leto 2023 v višini 95 % dveh njenih osnovnih plač, pri čemer se upošteva višina njene osnovne plače v mesecu decembru preteklega leta. Predlagam, da mestni svet poda soglasje za izplačilo dela plače za redno delovno uspešnost direktorici Javnega zavoda Šport Ljubljana Tatjani Polajnar, za obdobje 1. 1. 2023 do 31. 12. 2023 v višini 2.040,79 EUR bruto. Hvala lepa.

**GOSPOD ZORAN JANKOVIĆ**

Hvala lepa. Prosim gospo Bon za stališče odbora.

**GOSPA DR. MARTA BON**

Odbor za šport je podprl predlog sklepa o soglasju za izplačilo dela plače za redno delovno uspešnost direktorici Javnega zavoda Šport Ljubljana s petimi glasovi za od petih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Hvala lepa. Razprava. Izvolijo, gospa Darinka Kovačič. Izvolite.

**GOSPA DARINKA KOVAČIČ**

Ja, hvala lepa. Tako kot vsako leto tudi tokrat odločamo o delovni uspešnosti direktorici Javnega zavoda Šport Ljubljana. Kot smo slišali v predstavitvi, obstajajo merila po Pravilniku o merilih za ugotavljanje delovne uspešnosti direktorju s področja športa in mladinske dejavnosti. Kriteriji so določeni, in sicer izpolnitev letnega programa, kar zajema 30% ali pa pri prinaša 30% tega, te delovne uspešnosti, potem drug kriterij je finančni rezultat ravno tako s 30% in pa kakovost in strokovnost, kar prinaša 40% delovne uspešnosti. Zdaj prve dve kategoriji sta nekako merljivi oziroma jih je možno določiti, najtežja oziroma predvsem pa zelo subjektivna je pa ocena glede kakovosti in strokovnosti. Ali obstajajo kakšna merila, ki določajo ta segment te delovne uspešnosti? Jaz ga nisem zasledila v tej obrazložitvi. Potem v nadaljevanju se poudarjajo dosežki tega zavoda za šport v letu 2023. In sicer, če pogledamo primere, na primer Stadion Stožice, sanacija strehe, nabava nove umetne trave, sanacija nogometnega igrišča, zamenjava sedežev, nadgradnja električne povezave, vgradnja avdio opreme, potem Hala Tivoli, obnova košarkarske dvorane, obnova kompresorja, nabava zavez, barvanje spodnjega platoja, Golf Stanežiče, obnova strehe, sanacija kanalizacije, popravilo konstrukcije lovilnih mrež, Kopališče Kolezija, sanacija keramike, obnova tekmovalnih prog, park Kodeljevo, sanacija keramike na bazenu, odstranitev umetne trave. Zdaj, a se zasadi nova ali ne, to ne piše. Kaj bo namesto te umetne trave, ne vemo. Dvorana Zalog, obnova toplotne črpalke, nabava grelca za vodo, stadion Ljubljana, zamenjava razsvetljave, Skakalni center Mostec, ureditev odvodnjavanja, dvorana Ježica, zamenjava črpalke za prečrpavanje fekalij. Vse te naštete ali pa nujno potrebne izvedbe ne predstavljajo nekega posebnega dosežka v letu 2023, ampak gre v večini primerov za nujno potrebno sanacijo, ker sicer če se to ne bi izvedlo, potem ti objekti ne bi bili funkcionalni oziroma uporabni, tako da kakšnih--

------------------------------------------------------------------KONEC POSNETKA ŠT. 20240701\_154627

**GOSPA DARINKA KOVAČIČ**

-- posebnih dosežkih po mojem mnenju v tem primeru ne moremo govoriti. Potem pa, če pogledamo še finančne podatke, vidimo, da je največ prihodka iz prispeva Mestna občina Ljubljana 43% oziroma 6.705.000. Potem, drugi vir so prihodki, ki so vezani na izvajanje javne službe in znašajo 5.243.000, kar predstavlja 34%. Tretji vir, najmanjši vir so pa prihodki od tržne dejavnosti 3.632.000, kar predstavlja komaj 23%. In po mojem mnenju je to tisti vir, na katerega ima največji vpliv direktorica. Torej najmanjši delež prihodkov je iz tržne dejavnosti. Tako, da na koncu še vprašanje, koliko dni v letu 2023 so bili posamezni objekti, kot na primer Hala Tivoli, dvorana Stožice ali pa stadion Stožice zasedeni? In pa kakšni so prihodki od koncertov, ki so našteti tudi v obrazložitvi, da so bili pač razni izvajalci so koristili te objekte? Torej kakšni so prihodki od koncertov za leto 2023, recimo v dvorani Stožice, Hali Tivoli in pač mogoče še stadion ali pač kjer so se te dejavnosti izvajale? Hvala lepa.

**GOSPOD ZORAN JANKOVIĆ**

Ugotavljam navzočnost po celotni točki. Rezultat navzočnosti: 38.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju za izplačilo dela plače za redno delovno uspešnost direktorici Javnega zavoda Šport Ljubljana za leto 2023.**

Prosim za vaš glas.

**26 ZA,**

**7 PROTI.**

Sprejeto.

Gremo na točko 7.

**AD 7. PREDLOG SKLEPA O USTANOVITVI JAVNEGA VZGOJNO-IZOBRAŽEVALNEGA ZAVODA »KONSERVATORIJ ZA GLASBO IN BALET LJUBLJANA«**

Gradivo ste prejeli, prejeli ste poročilo pristojnega odbora. Prosim gospo Fabčič za uvodno obrazložitev.

**GOSPA MARIJA FABČIČ**

Spoštovani. Predlagani sklep se predlaga v sprejetje zaradi novelacije ustanovitvenih aktov na ravni države. Mi smo namreč soustanovitelji Konservatorija skupaj z vlado RS, s tem, da organiziranost zavoda ostaja nespremenjena, kot tudi funkcija direktorja zavoda in funkcija ravnateljev, na novo pa je opredeljeno delovanje sveta zavoda v posebnih oziroma izjemnih okoliščinah, katerim smo bili priča pred parimi leti v času covida ter odgovornost članov sveta zavoda z uvedbo kazenske in civilne odgovornosti. Ostali popravki pa so zgolj redakcijske narave. Ustanovitveni akt je usklajen tudi z aktualno zakonodajo. Vsebina akta je bila predhodno usklajena s strani pošiljatelja in tistega, ki je pozval k regulaciji, torej z Ministrstvom za vzgojo in izobraževanje ter vodstvom Konservatorija in se sprejema v enakem besedilu tako v mestnem svetu kot na ravni vlade. Hvala lepa.

**GOSPOD ZORAN JANKOVIĆ**

Hvala lepa. Gospa Ksenija Pišljar, prosim vaše stališče.

**GOSPA KSENIJA PIŠLJAR**

Hvala za besedo. Odbor za predšolsko vzgojo in izobraževanje s šestimi glasovi za od osmih navzočih podpira predlog Sklepa o ustanovitvi javnega vzgojno-izobraževalnega zavoda Konservatorij za glasbo in balet Ljubljana.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Razprava prosim. Izvolijo.

**GOSPA MARUŠA BABNIK**

Pozdravljeni vsi skupaj.

**GOSPOD ZORAN JANKOVIĆ**

Ne, ne, samo moment. Sedite gospod Primc. Gospa Babnik, izvolite.

**GOSPA MARUŠA BABNIK**

Vsem skupaj prijeten pozdrav. Pri ustanovitvi takega zavoda sodelujeta Vlada Republike Slovenije in mestna občina. Pri ustanovitvi takega zavoda sodelujeta Vlada Republike Slovenije in občina oziroma lokalna skupnost. Predlagata skupaj 3 člane sveta zavoda, pri čemer ima Mestna občina možnost enega. Me je, pa na nek način opozorilo tale člen, in sicer predstavnika ustanovitelja, ki jo imenuje Vlada Republike Slovenije, se izbereta na podlagi javnega poziva, ki ga pripravi in izvede ministrstvo, pristojno za izobraževanje. Kot prednostni kriterij za izbiro kandidatov, se v javnem pozivu, ki ga ministrstvo objavi na svoji spletni strani določi, da je kandidat strokovnjak s področja javne službe, ki ga izvaja zavod oziroma upravljanje zavodov. Kandidat za predstavnika ustanoviteljev v svetu zavoda je lahko član v največ treh organih nadzora upravljanja pravnih oseb, v katerih je vloga ustanovitelj izvršuje Vlada Republike Slovenije. Torej vlada imenuje človeka v največ 3. Pri nas pa imamo primere in sem bila na Odboru za predšolsko vzgojo in izobraževanje in na Statutarno pravni komisiji pozvana, da se naj potrudim in preverim, v kolikih zavodih je posamezen član našega mestnega sveta imenovan. In sem si tule izpisala za gospo Trobec. Gospa Trobec, ki me je izzvala na Odboru za predšolsko vzgojo in izobraževanje je članica Sveta javnega zavoda Onkološki inštitut, v Svetu Svetovalnega centra za otroke, mladino in starše, v Svetu javnega zavoda Festival Ljubljana, v Svetu javnega zavoda Zdravstveni dom za študente Ljubljana in Svet Zavoda za oskrbo na domu. Oprostite, da sem vas javno izpostavila, ampak ravno zato, ker ste me na odboru izvali oziroma ste rekli, da to ni nič takega. Morda bi bilo treba vnaprej razmišljati v tej smeri, da seveda ne bodo predstavniki koalicije ves čas v teh svetih zavodih, da enkrat vselej sprejmete oziroma obravnavate tudi predlog Slovenske demokratske stranke, da v svetih ali pa nadzornih svetih različnih javnih služb Mestne občine Ljubljana sodeluje tudi opozicija. Ne rečem, da ne sodeluje ampak imeli smo predlog za dva, za dve javni podjetji, pa sta bili na Statutarno pravni komisiji--

**GOSPOD ZORAN JANKOVIĆ**

Čakajte, gospa. Zdaj vam bom vzel besedo, gospa Babnik. Nimate besede, Statutarno pravna komisija je povedala, zavrnila ta predlog, mi zdaj govorimo točno o tej točki. Vse ostalo je nepomembno. Konec. Hvala lepa. Gospa Trobec, odgovor, replika na razpravo.

**GOSPA FRANCKA TROBEC**

Ja, se opravičujem. Ampak če je, če ste že zbirala podatke, bi lahko ugotovila, da so nekateri že zdavnaj, zdavnaj mandati potekli in ne držijo. Onkološki inštitut predstavnika lokalne skupnosti sploh nima več, ravno tako Zdravstven dom za študente tudi ne. Tako, da drugič vsaj verodostojne podatke zberite.

**GOSPOD ZORAN JANKOVIĆ**

Hvala lepa. Gospod Primc, izvolite.

**GOSPOD ALEŠ PRIMC**

Ja, jaz bom zelo kratek. Jaz sem hotel samo izpostaviti eno nenavadno dejstvo, da je od 17 članov sveta, so samo trije člani ustanovitelja. Ustanovitelja sta vlada in pa, in pa Mestna občina Ljubljana, Ljubljana enega, vlada dva. Se mi zdi tako z vidika upravljanja, da lastniki nosijo cel kup ene odgovornosti, imajo pa samo 3 od 17, se mi zdi zelo tako čudno, no. Tako, da bi veljalo razmisliti kako se to lahko uredi. Pa nimam seveda nobenega vpliva na imenovanje, ne preko vlade, ne preko Mestne občine Ljubljana, ampak tako strukturno se mi to ne zdi v redu. Hvala lepa.

**GOSPOD ZORAN JANKOVIĆ**

Hvala lepa. Gospa Sojar.

**GOSPA MOJCA SOJAR**

Hvala za besedo. No, jaz sem pa pri svetu zavoda tudi brala 5 predstavnikov delavcev zavoda, razumem pa, da ima ta zavod 3 enote, to pomeni, da bo kakšna enota imela 2, kakšna pa samo enega predstavnika. Se tudi sprašujem, če je to prav razporejeno.

**GOSPOD ZORAN JANKOVIĆ**

Ampak, to se ne vtikamo. Zaposleni se sami med sabo odločajo. Mi tam sprejmemo informacijo, kar so mene učili takrat.

**GOSPA MOJCA SOJAR**

To je pa res, ampak številka me je zmotila.

**GOSPOD ZORAN JANKOVIĆ**

In potem pa nima smisla, da o tem razpravljamo. Glejte, mi odpiramo vprašanja, na katera nimamo vpliva. Dejstvo je to, da po tistem, jaz imam pač cerificiran izpit za nadzornika. O zaposlenih se na skupščini samo informiramo kdo so, ker izberejo sami. Od kje izberejo, lahko vseh pet iz ene enote, ali pa enega, enega, tri, to oni odločajo. Nehajte o tem razpravljat. Razpravljajte o tistem, kar lahko.

**GOSPA MOJCA SOJAR**

V redu. Pogrešam pa tukaj notri tudi pogoje za zasedbo delovnega mesta direktorja in ravnateljev obeh v samem gradivu.

**GOSPOD ZORAN JANKOVIĆ**

Hvala lepa. Ugotavljam navzočnost po celotni točki. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o ustanovitvi javnega vzgojno-izobraževalnega zavoda »Konservatorij za glasbo in balet Ljubljana«.**

Prosim za vaš glas.

**38 ZA,**

**0 PROTI.**

Hvala lepa.

Gremo na 8. točko.

**AD 8. OSNUTEK ODLOKA O POIMENOVANJU PARKA IN ULIC NA OBMOČJU MESTNE OBČINE LJUBLJANA**

Gradivo ste prejeli. Prosim gospo Babnik, da poda uvodno obrazložitev.

**GOSPA MARUŠA BABNIK**

Komisija za poimenovanje naselij in ulic Mestne občine Ljubljana predlaga mestnemu svetu v sprejem osnutka odloka o poimenovanju, in sicer park Ade Škerl in Sonje Plaskan, predlagatelj, v ČS Rudnik, predlagatelj Oto Luthar, direktor SAZU ob podpori Braneta Mozetiča in Galerije Škuc ter 3 nove ulice v novih stanovanjskih naseljih, in sicer Pod Grmado v Četrtni skupnosti Šmarna gora, Drevakova ulica v Četrtni skupni Rudnik in Koliščarska ulica v Četrtni skupnosti Rudnik. Komisija je za poimenovanje ulic izbirala imena med predlogi četrtnih skupnosti. Finančne posledice odloka s stroški postavitve označevalnih tabel. Vse predloge je komisija sprejela soglasno.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava prosim. Izvolite, gospa Shala.

**GOSPA GANIMET SHALA**

Spoštovani župan, spoštovani podžupani, svetnice, svetniki. S predlaganim sklepom bomo poleg poimenovanja določitve meje in poteka treh ulic določili tudi ime parka v osrčju ljubljanskih Prul, kjer se nahaja manjše otroško igrišče, rekreativna površina za namizni tenis in spomenik padlim v narodnoosvobodilnem boju na Prulah. Park bo dobil ime po Adi Škerl in Sonji Plaskan, dveh ženskah, ki sta življenje posvetili slovenskemu jeziku in kulturi, par življenjskih sopotnic, družbeno angažiranih. S svojim delom je Ada Škerl soustvarjala ljubljansko kulturno življenje ob boku Cirila Zlobca, Toneta Pavčka, Janeza Menarta in Kajetana Koviča. Kot je navedeno, gre za prvo poimenovanje javnega prostora po dolgoletnem istospolnem paru. Ljubljana s tem potrjuje, da je odprto, strpno in svobodomiselno mesto, ki spoštuje drugačnost in podpira enakopravnost. Mesto, kjer se ljudje počutijo del družbe, ne glede na narodnost, svojo vero ali katerokoli drugo osebno okoliščino. Zato socialni demokrati predlagani sklep podpiramo. Hvala.

**GOSPOD ZORAN JANKOVIĆ**

Hvala lepa. Gospod Bagari.

**GOSPOD LUDVIK BAGARI**

Hvala za besedo. Dame in gospodje, cenjeni gospod župan. Enostavno po Voltaire-u, velikemu mislecu razsvetljenstva, se globoko ne strinjam z vašim mnenjem, vendar bom naredil vse, da ga boste lahko izrazili. Prvenstveno naj bo moja beseda na tem mestu namenjena sporazumu in uskladitvi stališč z namenom preprečevanja polarizacije in k tendenci skupnega napredka. Predlog poimenovanja parka v taki obliki uporablja dragoceno literarno vrednost in zasluge začetnice poetičnega intimizma Ade Škerl, ki se je v pesmih štirih Kovič, Pavček, Zlobec, Menart pozneje razvil za slovensko književnost v pomembno literarno smer. Predlagatelji izkoriščajo literarno polje in vrhunske dosežke življenjskih poti za promocijo obrobnega vprašanja z neutemeljenim poudarjanjem, roko na srce, navidezne pomembnosti svojih stališč. V tem smislu je njihova pozicija paradoksalna in po nepotrebnem generira konflikt, sami pa na žalost dajejo videz žrtve, ki povzema lastnosti tistega, ki jo preganja. V Republiki Sloveniji in Mestni občini Ljubljana pravice družbenih skupin ščiti zakon in ne pojavljajo se resni razlogi za spremembe že oblikovanih razmerij civiliziranega sobivanja. V izogib morebitnemu poseganju pravic enih v pravice drugih, mogoče obstaja le razmislek o vzdržnem ravnanju in v prihodnje razmislek o posledicah pred samim storjenim korakom. Sugestija o razmisleku je namenjena vsem taborom in vsem skupinam. V tem smislu bi bilo za skupino predlagateljev pametneje, če že hočejo poudariti svojo samooklicano pomembnost, da bi predlagala poimenovanje ulice ali parka po skupini modrih žena in mož pravnikov, politikov, ne vemo, kdo so bili, ki so v 70. letih prejšnjega stoletja dosegli, da v času takratne Jugoslavije v Sloveniji homoseksualnost ni bila več deklarirana kot kaznivo dejanje. To je bil temeljni preobrat, ki je pripomogel k strpni in solidarni obravnavi teh vprašanj. Izhajajoč tudi iz straight hetero lastnih stališč, se od predloga ograjujem, tale nagovor pa jemljem kot poziv k strpnemu in spravnemu ravnanju. Hvala lepa.

**GOSPOD ZORAN JANKOVIĆ**

Hvala lepa. Gospod Primc.

**GOSPOD ALEŠ PRIMC**

Hvala lepa za besedo. Obrazložitev, ki ste jo navedli za pojmovanje, da gre za prvo poimenovanje javnega prostora po dolgoletnem istospolnem paru je za vodstvo Mestne občine Ljubljana verjamem, da pomembno, ker s tem pokažete svojo privrženost radikalni LGBTQIA+ ideologiji in pa za pridobivanje podpore LGBTQIA+ aktivistov. Se mi pa zdi prav, da bi ljudem izražali priznanja s poimenovanjem ulic, trgov, parkov na podlagi njihovega izjemnega dela in zaslug, ne pa na podlagi tega, s kom si ponoči delijo spalnico. Še posebej me skrbi, če je to, kar navajate v svoji obrazložitvi, res napisala tudi Slovenska akademija znanosti in umetnosti. Od Slovenske akademije znanstvene umetnosti bi človek pričakoval, da se res še posebej ukvarjajo z vrhunskimi, znanstvenimi in umetniškimi dosežki, ne pa s tem, kdo je s kom ponoči v spalnici. Tako da jaz Adi Škerl ne odrekam pesniške odličnosti, tako da se mi zdi v tem smislu predlog upravičen, se mi pa zdi problematično, da intimno zvezo izpostavljamo kot razlog za poimenovanje ulice in parka. Hvala lepa.

**GOSPOD ZORAN JANKOVIĆ**

Ugotavljam navzočnost.

**GOSPA MARUŠA BABNIK**

Proceduralno, lahko?

**GOSPOD ZORAN JANKOVIĆ**

Seveda.

**GOSPA MARUŠA BABNIK**

V Slovenski demokratski stranki bi predlagali, da o vsakem predlogu poimenovanje parka in ulic glasujemo posamezno. In se strinjam z vsemi predhodniki, predvsem gospodom Bagarijem in gospodom Primcem, da istospolnost ni tisti velik dosežek gospe Škerl. Hvala.

**GOSPOD ZORAN JANKOVIĆ**

Ugotavljam navzočnost in to, kar vas zdaj moti ni noben problem, ampak to je zdaj osnutek odloka. Se pravi, naslednjič to povejte, bomo glasovali o tem trgu posebej. To gre zdaj kot pripomba.

**Glasujemo o naslednjem SKLEPU:** **Mestni svet Mestne občine Ljubljana sprejme osnutek** [**Odloka o poimenovanju parka in ulic na območju Mestne občine Ljubljana**](https://intra.ljubljana.si/VodstvoInOddelki/MOL-MU-KZ/OSZRM/Priprava%20na%20sejo%20MS%20MOL/3.1%20%20Osnutek%20odloka%20o%20poimenovanju%20parka%20in%20ulic.pdf)**skupaj s pripombami. Tako, da bo to šlo, da bodo tako dali. V redu? Hvala lepa.**

Prosim za vaš glas.

**32 ZA,**

**0 PROTI.**

Hvala lepa. Sprejeto.

Gremo na 9. točko.

**AD. 9 PREDLOG ODLOKA O PODELITVI KONCESIJ ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli, prejeli ste poročilo pristojnega odbora. Prosim gospo Tanjo Hodnik, da poda uvodno obrazložitev.

**GOSPA TANJA HODNIK**

Hvala lepa za besedo. Spoštovani župan, spoštovani svetnice, spoštovani svetniki. V prvi četrtini leta 2025 se iztečejo petnajstletne koncesijske pogodbe, ki jih je Mestna občina Ljubljana podelila v letu 2010 na področju zobozdravstva odraslih, fizioterapije in splošne družinske medicine. Koncesija na področju ginekologije je bila podeljena že leta 2008 in je bila potem na podlagi 13. člena Zakona o nujnih ukrepih za zagotovitev stabilnosti zdravstvenega sistema podaljšana za 2 leti, ravno tako se izteče v prvi četrtini leta 2025. Njihovo izvajanje lahko zagotovimo zgolj s ponovno podelitvijo koncesij, za kar pa Zakon o zdravstveni dejavnosti zahteva sprejem odloka kot koncesijskega akta. Iz tega naslova Mestnemu svetu Mestne občine Ljubljana predlagamo sprejem koncesijskega akta o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana. Zaradi predpisanih dolgotrajnih postopkov podeljevanja koncesij v zdravstvenem varstvu in njihove izvedbe predlagamo sprejem po hitrem postopku. Hvala lepa.

**GOSPOD ZORAN JANKOVIĆ**

Hvala lepa. Prosim gospo Piškur Kosmač za stališče odbora.

**GOSPA DUNJA PIŠKUR KOSMAČ**

Odbor za zdravje in socialno varstvo podpira sprejem predloga Odloka o podelitvi koncesij za opravljanje javne zdravstvene službe v osnovni zdravstveni dejavnosti v Mestni občini Ljubljana po hitrem postopku. Sklep je bil sprejet s petimi glasovi za od šestih navzočih. Drugi sklep: Odbor za zdravje in socialno varstvo podpira sprejem Odloka o podelitvi koncesij za opravljanje javne zdravstvene službe v osnovni zdravstveni dejavnosti Mestni občini Ljubljana. Sklep je bil sprejet s petimi glasovi za od šestih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa. Najprej hitri postopek. Statutarno pravna komisija meni, da je izpolnjen pogoj za hitri postopek, kot ga določa 1. alinej tretjega odstavka 122. člena Poslovnika Mestnega sveta Mestne občine Ljubljana. K samemu aktu pa statutarna komisija ni imela pripomb. Predlog o hitrem postopku je bil sprejet s štirimi glasovi za od štirih navzočih.

**GOSPOD ZORAN JANKOVIĆ**

Hvala lepa. Najprej razprava o hitrem postopku. Ni. Ugotavljam navzočnost po celotni točki: 33.

**Glasujemo O PREDLOGU SKLEPA: Mestni svet MOL sprejme predlog, da se predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana sprejme po hitrem postopku*.***

Prosim za vaš glas.

**32 ZA,**

**1 PROTI.**

**GOSPOD ZORAN JANKOVIĆ**

In zdaj gremo pa na razpravo o vsebini. Izvolite, gospa Bregant.

**GOSPA DR. TINA BREGANT**

Ja, najlepša hvala. Sama bi si želela, da ne bi bilo potrebno podeljevanje koncesij, ker bi Zdravstveni dom Ljubljana delal dejansko uspešno in tako dobro, da bi pokril vse programe. Tudi nisem podpornik koncesij, ker mislim da stroka daje licenco za upravljanje strokovnosti pri dejavnosti. Za vse ostalo bi se lahko izvajalec moral ali pa lahko dogovarjal z zavarovalnico sam. Nočem pa, da so ljudje brez osebnih zdravnikov. In v luči tega bom pač podprla to, kar se mi zdi, da dejstvo, da še vedno nekaj 10.000 ljudi ostaja brez zdravnika v Ljubljani, naši prestolnici ni sprejemljivo. Mislim pa, da bi se to moralo reševati drugače tudi z vodstvom Zdravstvenega doma Ljubljana. Hvala.

**GOSPOD ZORAN JANKOVIĆ**

Gospa Sojar.

**GOSPA MOJCA SOJAR**

Zdi se, da v Zdravstvenem domu Ljubljana gorijo vse rdeče luči, ker se bo podelilo več koncesij oziroma za programe koncesij, kot pa se je to dogajalo običajno in to po hitrem postopku, smo slišali zakaj po hitrem postopku. In s tem se močno strinjam. Seveda sem za podelitev koncesij. Tako kot pravi kolegica Bregantova, je pač to zdaj edini način, da pridobimo dovolj zdravnikov za oskrbo Ljubljančanov. Se pa vidi, da v najboljši zdravstveni dom v državi še vedno ne more zagotavljati zdravstvene oskrbe svojim občanom na primarni ravni. Je pa treba in to opozarjam na to misliti tudi pri prihodnji točki, ko bomo podeljevali nagrade za delovno uspešnost direktorici in strokovni direktorici Zdravstvenega doma Ljubljana in se vprašati, s čim sta si to zaslužili. Hvala.

**GOSPOD ZORAN JANKOVIĆ**

Jaz bom repliciral. Ja, gospa Shala, sem videl. Gospe Sojar in tudi naprej. Ne podeljujejo se več koncesij, ampak podeljuje se tistim, katerim so potekle koncesije v istem številu in smo tudi vprašali naš zdravstveni dom in mimogrede zdaj, ko že tako komplicirate o naslednji točki k ste jo omenili, zato imam pravico do replike. Od 446 zdravnikov jih danes 2 stavkata. Tako, da o opredeljenih pacientih bi lahko ugotavljali in, če se spomnimo lansko leto, ko ste bili polni besed, kaj je treba narediti tu, ki sedite, danes nič več ne preberete niti ene slabe novice o zdravstvenem domu, ampak same dobre. Mimogrede, vi pa lahko govorite, kar hočete. Tudi lani so časopisi govorili. Ko ste hodili na vse zbore, pa vabili, pa tako naprej. Isto kot letos. Mi je žal, zdaj ne bom govoril o tej hinavščini, da bi se več ljudi zaposlilo. Mi smo odprti. Ta trenutek je 9 zdravnikov iz področja bivše Jugoslavije v postopku in pomagalo je to, da smo mi že tem, ki so zaposleni dali neprofitna oziroma kadrovska stanovanja. Tako, da to rešujemo. Tako, da bi bil že enkrat čas, da nehate s tem nabijanjem brez potrebe. Gospa Shala, izvolite.

**GOSPA GANIMET SHALA**

Pristojnost lokalnih skupnosti je zagotavljanje primarne zdravstvene dejavnosti, ki jo opravljajo javni zdravstveni zavodi ali zasebni izvajalci s koncesijo. V zadnjih letih je Mestni svet Mestne občine Ljubljana večkrat obravnaval odloke o podelitvi koncesij za programe na področju splošne družinske medicine, pediatrije, zobozdravstva, ginekologije. Bodisi zaradi upokojitev, opustitev ali zaradi dodelitev novih programov, vse navedeno iz razloga, ker je ob zaznani potrebi po zagotovitvi izvajanja programov javni zavod Zdravstveni dom Ljubljana pojasnil, da ne more zagotoviti izvajanja predmetnih programov. Socialni demokrati podpiramo predlagani sklep o podelitvi koncesije, a ponovno s hkratnim pozivom, da naj Mestna občina Ljubljana v sodelovanju z vsemi pristojnimi institucijami še naprej dela na tem, da se bo čim več programov primarne zdravstvene dejavnosti izvajalo v okviru mreže javnih zdravstvenih domov oziroma v okviru javnega zavoda Zdravstveni dom Ljubljana. Hvala.

**GOSPOD ZORAN JANKOVIĆ**

Zaključujem razpravo.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana.**

Prosim za vaš glas.

**31 ZA,**

**0 PROTI.**

Hvala lepa.

Gremo na 10. točko.

**A) PREDLOG SKLEPA O SOGLASJU K DOLOČITVI REDNE DELOVNE USPEŠNOSTI DIREKTORICI IN STROKOVNI DIREKTORICI ZDRAVSTVENEGA DOMA LJUBLJANA ZA LETO 2022**

**B) PREDLOG SKLEPA O SOGLASJU K DOLOČITVI REDNE DELOVNE USPEŠNOSTI DIREKTORICI IN STROKOVNI DIREKTORICI ZDRAVSTVENEGA DOMA LJUBLJANA ZA LETO 2023, NAMESTNIKU DIREKTORICE - ČLANU UPRAVE ZA INFORMATIKO ZA OBDOBJE OD 4. 10. 2023 DO 31. 12. 2023 IN NAMESTNIKU DIREKTORICE - ČLANU UPRAVE ZA EKONOMIKO POSLOVANJA ZA OBDOBJE OD 1. 6. 2023 DO 31. 12. 2023**

Gradivo ste prejeli, prejeli ste poročilo pristojnega odbora. Prosim Tanjo Hodnik, da poda uvodno obrazložitev za obe točki.

**GOSPA TANJA HODNIK**

Hvala ponovno za besedo. Svet zavoda Zdravstvenega doma Ljubljana je na 7. korespondenčni seji aprila 2023 obravnaval redno delovno uspešnost direktorice in strokovne direktorice Zdravstvenega doma Ljubljana za leto 2022. Na podlagi Pravilnika o merilih za ugotavljanje delovne uspešnosti direktorjev v osebah javnega prava s področja zdravstva sta obe dosegli vsa merila in skupnem seštevku 100 %. V skladu z zakonskimi podlagami svet zavoda predlaga, da se obema izplača redna delovna uspešnost, in sicer direktorici v znesku 1.386 EUR bruto in strokovni direktorici v znesku 1.332 EUR bruto. Sredstva za izplačilo redne delovne uspešnosti so zagotovljena v okviru sredstev za delovanje javnega zavoda. Mestnemu svetu MOL predlagamo, da poda soglasje k predlaganemu sklepu. Nato na 11. seji aprila 2023 pa je Svet zavoda Zdravstvenega doma Ljubljana obravnaval redno delovno uspešnost, prav tako direktorice in strokovne direktorice in pa tudi namestnika direktorice, člana uprave za informatiko za obdobje od oktobra do decembra 2023 ter namestnika direktorice člana uprave za ekonomiko poslovanja za obdobje od junija do decembra 2023. Na podlagi pravilnika o merilih zagotavljanja delovne uspešnosti direktorjev so vsi dosegli vsa merila v skupnem seštevku 100 %. V skladu z zakonskimi podlagami svet zavoda predlaga, da se vsem izplača redna delovna uspešnost, in sicer direktorici v višini 1.475 EUR bruto, strokovni direktorici v višini 1.418 bruto, namestniku direktorice - članu uprave za informatiko v višini 548 EUR bruto in namestniku direktorice članu uprave za ekonomiko poslovanja v višini 1.339 EUR bruto. Sredstva za izplačilo redne delovne uspešnosti so tudi tukaj zagotovljena v okviru sredstev za delovanje zavoda. Mestnemu svetu MOL predlagamo, da poda soglasje k predlaganemu sklepu. Hvala lepa.

**GOSPOD ZORAN JANKOVIĆ**

Hvala lepa. Prosim gospo Piškur Kosmač za stališče odbora.

**GOSPA DUNJA PIŠKUR KOSMAČ**

Odbor za zdravje in socialno varstvo je sprejel 2 sklepa v zvezi s to točko dnevnega reda in prvi sklep je: Odbor za zdravje in socialno varstvo podpira sprejem predloga Sklepa o soglasju k določitvi redne delovne uspešnosti direktorici in strokovni direktorici Zdravstvenega doma Ljubljana za leto 2022. Sklep je bil sprejet s štirimi glasovi za in enim glasom proti od šestih navzočih. In drugi sklep: Odbor za zdravje in socialno varstvo podpira sprejem predloga Sklepa o soglasju k določitvi redne delovne uspešnosti direktorici in strokovni direktorici Zdravstvenega doma Ljubljana za leto 2023. Namestnici direktorice - članu uprave za informatiko za obdobje od 4. 10. 2023 do 31. 12. 2023 in namestniku direktorice - članu uprave za ekonomiko poslovanja za obdobje od 1. 6. 2023 do 31. 12. 2023. Sklep je bil sprejet s štirimi glasovi za in 0 glasov proti od šestih navzočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala lepa za besedo. Statutarno pravna komisija k 10. točki a in 10. točki b nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava prosim. Gospa Sever.

**GOSPA KSENIJA SEVER**

Še enkrat hvala za besedo. Pri tej točki ne bom razpravljala o delovni uspešnosti, ampak o časovnici izplačila nagrade za to delovno uspešnost. Kot lahko v poročilu v uvodu preberemo zakon izrecno določa, da se delovna uspešnost izplačuje za preteklo leto in ne pred preteklo. Svet zavoda ima zato tudi planirana sredstva v finančnem načrtu za leto 2023, ki jih v letu 2023 ni porabil. Nadalje piše, da je svet zavoda sprejel to na 7. korespondenčni seji, zraven pa je izpuščen datum. Ali je bilo to v letu 2023 ali v letu 2024, kot bi seveda moralo biti? Kajti tudi zaključni račun za leto 2022 se je potrjeval v februarju 2023. Še posebno je pa to pomembno glede na razpred, ko smo v začetku leta 2023 potrjevali delovno uspešnost za leto 2021 in tudi takrat smo rekli, da se delovno uspešnost potrjuje za preteklo leto. Nato piše, da so ta sredstva planira na tudi v letu 2024 v finančnem načrtu in sprašujem, ali gre tukaj za prenos sredstev iz leta 2023? In če je to v finančnem načrtu 2024 tudi obrazloženo? Glede na to, da vrtci, šole in vsi ostali zavodi izplačujejo svojo delovno uspešnost za leto 2023 in smo jo v večini potrjevali v mesecu aprilu in maju, se mi tukaj zelo čudno zdi, zakaj je tak zamik oziroma zavod za zdravstveno varstvo zdaj že dvakrat izplačuje s tem zamikom delovno uspešnost? Hvala lepa.

**GOSPOD ZORAN JANKOVIĆ**

Gospa Sojar.

**GOSPA MOJCA SOJAR**

Tudi jaz imam enako vprašanje, in sicer če navedem da je v 7. členu Uredbe o plačah direktorjev v javnem sektorju določeno glede izplačila za redno delovno uspešnost, da se plače za redno delovno uspešnost v okvirih, ki jih določa zakon, izplačujejo enkrat letno na podlagi poslovnega poročila, in sicer za redno delovno uspešnost v preteklem letu. Svet zavoda zdravstvenega doma, ki ga vodi gospa Dunja Piškur, je o delovni uspešnosti razpravljal 19. 4. 2023. Gospa hodnik je prej rekla 19. aprila 2024. 23 piše v gradivu. To se pravi.

**GOSPOD ZORAN JANKOVIĆ**

Saj ne more biti 24. Dovolite napako. No, saj je v redu.

**GOSPA MOJCA SOJAR**

Dobro, no. Berem, pač berem. 23 in mi zdaj sprejemamo to delovno uspešnost več kot leto dni kasneje in je razpravljal, to se pravi odločal kar na korespondenčni seji. To pomeni, da je zanje to že rutina in da je seveda kar jasno, da direktorica zdravstvenega doma dosega vsa najvišja merila za določitev redne delovne uspešnosti. Prosim za pojasnilo. Morda tudi Statutarno pravno komisijo in na tem vztrajam, po kateri uredbi ali zakonu, skratka pravni podlagi, se lahko direktorici zdravstvenega doma izplača redna delovna uspešnost, pa tudi strokovni direktorica za leto 2022, kar ni preteklo leto? Hvala lepa.

**GOSPOD ZORAN JANKOVIĆ**

Gospa Bregant. Replika. Se opravičujem. Izvolite, gospod Sedmak.

**GOSPOD MARJAN SEDMAK**

Ker sem bil neposredno izzvan. Tukaj velja seveda uredba o plačah direktorjev v javnem sektorju in sicer 7. člen, ki pravi gospa Sojer naslednje: ustanovitelj oziroma pristojni minister izda soglasje za izplačilo dela plače za delovno uspešnost najpozneje v 30 dneh po prejemu vloge za izdajo soglasja. Nič ne govori o letu. Če ustanovitelj oziroma pristojni minister soglasja v 30 dneh od prejema popolne vloge nanj ne izda oziroma njegove izdaje ne zavrne, se šteje, da je soglasje dano. Uredba kot podzakonski akt. To se pravi, da je vse v redu.

**GOSPOD ZORAN JANKOVIĆ**

Je že v redu. Gospa Bregant, izvolite.

**GOSPA DR. TINA BREGANT**

Ja, jaz sama se sprašujem ali nekdo, ki ne zagotavlja izvajanja programov zaradi katerih je bil ustanovljen in je zato potrebno podeljevanje koncesij, zares zasluži nagrado. Sicer je res, da so zneski teh nagrad za direktorico vedno nizki v primerjavi z ostalimi drugimi javnimi zavodi. Tudi ne zdi se mi ustrezno, da v bistvu vedno presojamo nekako skupinsko skorajda kot kolektivno zaslugo ali pa kolektivno odgovornost, bi se mi zdelo bolj prav, če bi odločali o teh stvareh posamično. Nenazadnje gre za posameznike in ja, kar se tiče teh izplačil nagrad pravzaprav za 2 leti nazaj, se mi tudi postavlja vprašanje, ali bi bilo celo možno oziroma ali se da preveriti, ali je bilo morda za leto 2022 že izplačana tudi ta nagrada?

**GOSPOD ZORAN JANKOVIĆ**

No, ja. No, ja. Bom jaz repliciral. Ne more biti izplačana, če ni dala predlog, saj ga ministrstvo potrjuje, ne. Drugače pa, gospa Bregant, midva si lahko vzameva en tečaj o vodenju česarkoli. Ko pravite skupinsko. Ni uspeha, če ne dela skupina, tako, da ne more biti samo en zaslužen pa samo en kriv. Gospod Primc. Lahko probava. Izvolite, kar izvolite vi.

**GOSPOD ALEŠ PRIMC**

Vi se menite z njo.

**GOSPOD ZORAN JANKOVIĆ**

Z vami pa ne.

**GOSPOD ALEŠ PRIMC**

Pogovarjata se.

**GOSPOD ZORAN JANKOVIĆ**

Pravim, z vami pa ne. Kar izvolite. Se opravičujem. Izvolite.

**GOSPOD ALEŠ PRIMC**

Predlagate dodatek za delovno uspešnost za direktorico in vodstvo Zdravstvenega doma Ljubljana. Se pravi za vas je uspeh, da 35.000 ljudi v Ljubljani nima osebnega zdravnika. To je podatek, ki smo ga dobili na oktobrski seji, mestne svetnice in svetniki. Novembra leta 2022, je bil javni podatek, javno dostopen podatek, da nima osebnega zdravnika 15.000 ljudi, se pravi vodstvo Zdravstvenega doma Ljubljana je v enem letu uspelo doseči iz 15.000 na 35.000 ljudi brez osebnega zdravnika, se pravi 130 % povečanje ljudi brez osebnega zdravnika in to je za vas uspeh, ki si zasluži dodatek za delovno uspešnost. In seveda ni samo to. Čakalne vrste za mnoge diagnostične preglede so v Zdravstvenem domu Ljubljana tako dolge, da ljudje, če hočejo izvedeti, kaj jim sploh je, dokler so še živi, morajo iti k privatniku, privatnemu zdravniku in tam plačat 100 %, čeprav plačujejo zdravstveno zavarovanje, ki bi moralo krit ta zdravstveni pregled. In to je za vas uspeh, da mnogi ljudje zadnji svoj evro, ki ga imajo dajo za pregled pri privatniku zato ker bi mogoče prej umrl predno bi prišli na vrsto v Zdravstvenem domu Ljubljana. Zoran Janković se smeje, to je njemu smešno, on gre lahko privatniku doma ali pa v tujini in seveda lahko plača najboljše zdravnike na tem svetu. Ampak vsi ljudje v Ljubljani si tega da ne morejo privoščiti. Naslednja zadeva. Zoran Janković je prej zelo cinično in grdo rekel, da smo pred enim letom in pol, nas je bila polna usta govora o tem kako bi rešili problem ljubljanskega zdravstva. Spomnite se, Zoran Janković in večina v mestnem svetu, vi ste bili tisti, ki ste nam preprečili, da bi lahko rešitve prestavili na seji mestnega sveta, vi ste prepovedali, vi ste prepovedali sejo mestnega sveta s tem, ko ste jo obstruirali in zdaj Zoran Janković govori, da nismo predlagali rešitev. Seveda jih nismo predlagali, če nam niste dovolili.

**GOSPOD ZORAN JANKOVIĆ**

Tega jaz nisem rekel gospod Primc, no. Toliko neumnosti, ki ste jih zdaj naklatil, ne, zdaj vam bom vzel besedo. To vam zdaj povem. Ker še enkrat bom rekel, vi razpravljate o plači, začeli ste za vse nazaj, tega jaz nisem nikoli rekel, da sem jaz, da sem prepovedal karkoli, tudi besede nisem rekel, sem bil čisto tiho. Ampak, pravim še enkrat, toliko neumnosti, ko zdaj skupaj spravljate, bo težko. Pazite kaj govorite, bom vzel besedo vam. Opominjam vas.

**GOSPOD ALEŠ PRIMC**

Še to hočem povedati, da s takim vodenjem Zdravstvenega doma Ljubljana se dogaja samo to, da se krepi in raste privatni sektor v zdravstvu, da so ljudje prisiljeni kljub temu, da plačujejo zdravstveno zavarovanje, plačevati 100 %, ne nek procent, 50 ali pa, ali pa 20, ampak 100 % pri privatnih zdravniki zato, ker v Zdravstvenem domu Ljubljana ne morejo dobiti zdravstvene storitve, ki bi jim bila plačana iz zdravstvenega zavarovanja. In jaz se temu ne čudim. Direktorica zdravstvenega doma Ljubljana je kaj direktorica tudi svojega podjetja, zdravstvenega ne, svoje zdravstvene ordinacije. In normalno, da človek v svojem zasebnem interesu dela. In ji tega sploh ne smemo zameriti. Se pravi, jaz razumem, da nekdo, ki je hkrati direktor v javnem zavodu in pa v svojem privatnem podjetju, dela za svoje privatno podjetje. In jaz bi rekel, ob tako katastrofalnih rezultatih Zdravstvenega doma Ljubljana, se mi zdi že sam predlog za dodatek za delovno uspešnost direktorico in vodstvo Zdravstvenega doma Ljubljana škandal in ga zato ne bom podprl in mu glasoval proti.

**GOSPOD ZORAN JANKOVIĆ**

Gospod Primc, repliciram. Imam to pravico. Bom vesel, da boste glasovali proti, ker drugače bi me skrbelo. Toliko laži, ki ste jih zdaj povedali v teh kratkih minutah je težko skupaj spraviti. Prvič, če bi bili čisto po podatkih konkretni, prej sem govoril o zdravnikih, drugič, 16 novih imamo, drugič, ambulanta za neopredeljene. Mi smo imeli več kot cela Slovenija skupaj. Devetke smo imeli, tretjič, ravno prej smo sprejeli koncesionarje, ki nekomu ne pašejo, kje so tudi del javne službe. Torej tisti, ki ima 100 EUR kot vi pravite v žepu, vi lahko si izberete kogar hočete tudi za 100 EUR, ne, ampak vse so te možnosti, ki jih je vsak od teh imel, tudi ambulanta za neopredeljene. Ampak z vami težko govoriti, ker pri vas imate samo v glavi, en miselni minus, ki ga morate, ker je direktorica jaz pravim odlična. Vi pa mislite kar hočete in ne bomo danes potrdil. Izvolite gospod Zakrajšek.

**GOSPOD ARNE JAKOB ZAKRAJŠEK**

Hvala za besedo. Jaz imam v bistvu ne komentar ampak vprašanje. Namreč v prilogi k obrazcu ugotavljanja delovne uspešnosti so navedena merila zastavljen plan dela in pa dosežene aktivnosti zavoda. Zdaj na zavodu je bila v novembru izvedena anketa v zadovoljstvu zaposlenih in pod točko 2b z naslovom »dokumentirano preverjanje zadovoljstva zaposlenih in uporabnikov storitev zavoda« je bila možna maksimalna višina doseženih točk 10 %, iz analize o zadovoljstvo zaposlenih z delovnim mestom, pripadnosti, sodelovanja med zaposlenimi, odnos nadrejenimi in kakovost opravljenega dela odstotki izraženih mnenj niso tako visoki, vseeno je pa na koncu končna dosežena ocena navedena kot maksimalnih 10 %. In me samo zanima, če lahko pač nekdo pojasni kako to?

**GOSPOD ZORAN JANKOVIĆ**

Gospa Dedić, izvolite.

… /// … iz dvorane – nerazumljivo … ///

**GOSPOD ZORAN JANKOVIĆ**

Prepozno, je že mimo. Bi se mogli takoj javiti. Ne morem miselni koncept izključiti. Izvolite.

… /// … iz dvorane – nerazumljivo … ///

**GOSPOD ZORAN JANKOVIĆ**

Niste se javila. Hvala lepa. Gospa Babnik.

**GOSPA MARUŠA BABNIK**

V letu 2021, ko je gospa Poplas Susičeva začela voditi Zdravstveni dom Ljubljana, je iz zavoda odšlo 21 zdravnikov družinske medicine, v letu 2022 jih je in o tem bomo danes odločali o nagradi, odšlo 23. Kot pojasnjujejo v Zdravstvenem domu Ljubljana, so merila za izplačilo redne delovne uspešnosti določena v Pravilniku po merilih za ugotavljanje delovne uspešnosti direktorjev osebah javnega prava s področja zdravstva. Vsi dokumenti bodo v dokumentaciji priloženi k sklepom je zapisano, da so bili na podlagi meril za delovno uspešnost izpolnjeni vsi pogoji. Prvi pogoj je poslovno uspešnost, drugi strokovnost, kakovost in varnost izvajanja javne zdravstvene službe in tretji razvojna naravnanost zavoda. Če bi bila razvojna naravnanost zavoda potem danes bi imeli vsi svojega zdravnika. Zakon o sistemih plač v javnem sektorju določa tudi merila za delovno uspešnost. Ti kriteriji vključujejo rezultate dela, ocenjujejo se dosežki, doseženi rezultati pri opravljanju nalog. Če danes toliko in toliko Ljubljančanov še vedno nima osebnega zdravnika, zame rezultati niso pozitivni. Samostojnost, ustvarjalnost, natančnost, pri opravljanju dela. Vrednoti se sposobnost samostojnega in natančnega dela ter ustvarjalnosti. Sama sem se primorala biti opredeliti za svojega osebnega zdravnika v skupinski praksi v Komendi , v nedeljo ne želim, da delajo ljudje v nedeljo, ampak v nedeljo pokličeš oziroma pišeš mail, čez 45 minut je kontrolni pregled termin dobljen na mail nazaj. Torej organizacija tukaj šepa. Zanesljivost pri opravljanju dela, kvaliteta sodelovanja in organizacije dela, kot je že prej gospod iz Levice rekel, se pravi vrednoti se kakovost sodelovanja s sodelavci ter organizacijo dela. Ne vem kako je tukaj dr. Poplas Susičeva uspešna, če zadeve niso tako po anketi opravičljive in še druge sposobnosti v zvezi z opravljanjem dela. Se pravi, kaj nam državljanom in državljankam Republike Slovenije pripada? Po ustavi, nam pripada pravica do izbire osebnega zdravnika. In to meni, tebi, njemu, vam, nam, vsem njim, vsem pripada osebni zdravnik v domačem kraju. Žal tega v Ljubljani ne moremo reči. In nagrada vodstvu Zdravstvenega doma Ljubljana pripada, ko pravi vlada. Hvala.

**GOSPOD ZORAN JANKOVIĆ**

Gospa Babnik, samo na kratko replika. Jaz se z vami strinjam. In bi bil zelo vesel, da bi država spremenila to. Mi imamo 35.000 ljudi izven Ljubljane. Od tega 5000 v tujini, ki so ostali opredeljeni in jih ne moremo umakniti. Toliko o teh ljudeh. Gospod Horvat, zadnji prijavljen.

**GOSPOD JOŽEF HORVAT**

Hvala lepa za besedo. Lep pozdrav vsem. Jaz bi želel na tej točki, ko se pogovarjamo o nagradah in uspešnosti podeliti eno izkušnjo glede odnosa ali pa sodelovanja z zdravstvenim domom. Gre za, čisto eno osebno zadevo, kjer so te dvoživke, kot jih hočejo nekdo predstaviti, zdravnike prihajajo na pomoč oziroma s pogodbo iz Maribora v Zdravstveni dom Ljubljana za specialistične preglede. In, ko se prekine to sodelovanje, morajo vsi pacienti poiskati sami, ne da bi zdravstveni dom tukaj pomagal, ker je vsa dokumentacija pri njih, da si poiščejo in potem je tukaj tudi odgovornost direktorice, da bi lahko to že prej pripravila, da bi prenesli na novo zdravnico, zdravnika kardiologa, ne pa da so prepuščeni sami sebi. Tako, da se mi ne zdi ravno ne vem kaka hudo uspešnost, če starejši ljudje, ki ne obvladajo interneta in tega in onega in drugega iščejo, pa jim moraš pomagat, da ne pride do smrti ali pa še kaj hujšega. Tako da tukaj bi na tej točki rekel, da iz lastne izkušnje ni ravno najbolje. Hvala lepa.

**GOSPOD ZORAN JANKOVIĆ**

Zaključujem razpravo, pa tudi tu bom dal odgovor. Tudi to smo začeli delati, po vsem tistem navalu pred dvemi leti. Zdaj imajo prednost vpisovanja tisti pacienti, ki jih tudi pri novi zdravnikih, ki so bili prej v tem zdravstvenem domu, govorimo o enoti. Če je Bežigrad, imajo prednost v Bežigradu, če je Črnuče, prednost Črnuče, tudi to dajemo zdaj, tako da imajo to prednost.

**GOSPOD JOŽEF HORVAT**

Jaz sem, če lahko samo.

**GOSPOD ZORAN JANKOVIĆ**

Gospod Horvat, sem zaključil. Ugotavljam navzočnost. Rezultat navzočnosti: 26. Vi ste že povedali, da boste glasovali proti.

… /// … iz dvorane – nerazumljivo … ///

**GOSPOD ZORAN JANKOVIĆ**

Izvolite, gospod Primc.

**GOSPOD ALEŠ PRIMC**

Jaz bom glasoval proti za 35.000 ljudi, ki nimajo osebnega zdravnika. Za vse ljudi, ki čakajo nerazumno v čakalnih vrstah.

**GOSPOD ZORAN JANKOVIĆ**

Hvala lepa, gospod Primc.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, ne, ker ste to že povedali. Ne bom vam dal dvakrat, ki je zloraba poslovnika.

… /// … iz dvorane – nerazumljivo … ///

**GOSPOD ZORAN JANKOVIĆ**

Kar govorite, kar hočete.

**Glasovanje poteka O PREDLOGU SKLEPA pot točko A: Mestni svet Mestne občine Ljubljana sprejme predlog Sklepa o soglasju k določitvi redne delovne uspešnosti direktorici in strokovni direktorici Zdravstvenega doma Ljubljana za leto 2022.**

Prosim za vaš glas.

**22 ZA,**

**15 PROTI.**

Sprejeto.

**Glasovanje poteka O PREDLOGU SKLEPA pot točko B: Mestni svet Mestne občine Ljubljana sprejme predlog Sklepa o soglasju k določitvi redne delovne uspešnosti direktorici in strokovni direktorici Zdravstvenega doma Ljubljana za leto 2023, namestniku direktorice - članu uprave za informatiko za obdobje od 4. 10. 2023 do 31. 12. 2023 in namestniku direktorice - članu uprave za ekonomiko poslovanja za obdobje od 1. 6. 2023 do 31. 12. 2023.**

Prosim za vaš glas.

**19 ZA,**

**15 PROTI.**

Sprejeto. Hvala lepa.

Gremo na točko 11 dnevnega reda.

**PREDLOG ODLOKA** **O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 65 FAKULTETE OB BIOTEHNIŠKEM SREDIŠČU**

Gradivo ste prejeli, prejeli ste poročilo pristojnega odbora. Prosim gospo Remih za kratko, uvodno obrazložitev.

**GOSPA SIMONA REMIH**

Spoštovane svetnice, spoštovani svetniki, spoštovani župan. Na 3. seji mestnega sveta MOL z dne 20. 3. 2023 je bil sprejet OPPN 65 Fakultete ob Biotehniškem središču, s katerim je bila predvidena gradnja dveh fakultet Univerze v Ljubljani, Fakulteta za farmacijo z dvema pripadajočima objektoma in kolesarnico, Fakulteta za strojništvo s pripadajočim zakloniščem in pripadajoča nova komunalna oprema, ki jo zagotavlja občina. Zakon o urejanju prostora določa, da se po uveljavitvi OPPN na podlagi elaborata ekonomike in projektne dokumentacije, kjer se podrobneje določi prostorska ureditev na območju opremljanja, sprejme program opremljanja. Program opremljanja je podlaga za finančno načrtovanje občine za investicije v zvezi z opremljanjem stavbnih zemljišč in odmero komunalnega prispevka za novo komunalno opremo. Za realizacijo izgradnje objektov na navedenem območju je MOL izdelala projekte za izgradnjo nove komunalne opreme, ki so tudi podlaga za sprejem programa opremljanja. MOL bo za potrebe opremljanja stavbnih zemljišč oziroma priključevanje načrtovanih objektov zgradila novo javno komunalno opremo, ki je določena v navedemo v OPPN-ju, in sicer v višini 4.808.624,15 EUR, ki jih bo v celoti pokril investitor s plačilom komunalnega prispevka za novo komunalno opremo. Ob odmeri komunalnega prispevka za novo komunalno opremo bo investitorju odmerjen tudi pripadajoč komunalni prispevek za obstoječo komunalno opremo. Hvala lepa.

**GOSPOD ZORAN JANKOVIĆ**

Hvala lepa, Simona. Janez Koželj, lepo prosim za stališče odbora.

**GOSPOD PROF. JANEZ KOŽELJ**

Spoštovani župan, svetnice in svetniki. Odbor za urejanje prostora podpira sprejem Odloka o programu opremljanja stavbnih zemljišč za območje občinskega podrobnega prostorskega načrta 6,5 Fakultete v Biotehničnem središču s štirimi glasovi za od štirih navzočih. In to z glavnim namenom, da se pospeši, da se pospeši proces izgradnje še teh dveh fakultet, ki traja že po moji oceni 60 let.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Razprava. Ni razprave. Ugotavljam navzočnost. Rezultat navzočnosti: 29.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka** **o programu opremljanja stavbnih zemljišč za območje občinskega podrobnega prostorskega načrta 65 Fakultete ob Biotehniškem središču.**

Prosim za vaš glas.

**33 ZA,**

**0 PROTI.**

Hvala lepa.

Gremo na točko 12.

**AD 12. PREDLOG** **ODLOKA** **O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 184 POD ŠMARNO GORO**

Gradivo ste prejeli, prejeli ste poročilo pristojnega odbora. Prosim gospo Remih, da poda uvodno obrazložitev.

**GOSPA SIMONA REMIH**

Še enkrat, lepo pozdravljeni. Na 36. seji Mestnega sveta MOL, dne 17. 10. 2022 je bil sprejet OPPN 184 Pod Šmarno goro, s katerim je bila predvidena gradnja 29 nizkih prostostoječih stanovanjskih stavb in nizkih stavb v nizu ter pripadajoča nova komunalna oprema, ki jo zagotavlja občina. Program opremljanja je podlaga za finančno načrtovanje občine za investicije v zvezi z opremljanjem stavbnih zemljišč in odmero komunalnega prispevka. Za realizacijo izgradnje objektov na navedenem območju je MOL izdelala projekte za izgradnjo nove komunalne opreme, ki so podlaga za sprejem tega programa opremljanja. MOL bo za potrebe opremljena stavbnih zemljišč oziroma priključevanje načrtovanih objektov zgradila novo javno komunalno opremo, ki je določeno z navedenim OPPN-jem, in sicer v višini 955.201 EUR, ki jo bo v celoti pokril investitor s plačilom komunalnega prispevka za novo komunalno opremo, obstoječa komunalna oprema bo odmerjena po odločbi komunalnega prispevka. Hvala lepa.

**GOSPOD ZORAN JANKOVIĆ**

Hvala lepa. Prosim Janeza Koželja za stališče odbora.

**GOSPOD PROF. JANEZ KOŽELJ**

Odbor za urejanje prostora podpira tudi sprejem tega predloga Odloka o programu opremljanja stavbnih zemljišč za območje OPPN 184 Pod Šmarno goro s petimi glasovi za od petih navzočih. In to z namenom, da se zaokroži izgradnja, enodružinska izgradnja na tem območju.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala. Razprava. Ni razprave. Ugotavljam navzočnost. Rezultat navzočnosti: 30.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka** **o programu opremljanja stavbnih zemljišč za območje občinskega podrobnega prostorskega načrta 184 Pod Šmarno goro.**

Prosim za vaš glas.

**32 ZA,**

**0 PROTI.**

Hvala lepa. Sprejeto.

Gremo na točko 13.

**AD 13. DOPOLNJENI OSNUTEK ODLOKA O OBČINSKEM PODROBNEM PROSTORSKEM NAČRTU 299 VOŽARSKI POT – DEL**

Gradivo ste prejeli, prejeli ste poročilo pristojnega odbora. Prosim gospo Barbaro Jovan, da poda uvodno obrazložitev.

**GOSPA BARBARA JOVAN**

Hvala lepa. Lepo pozdravljeni. Predstavila vam bom OPPN 299 Vožarski pot, ki je v fazi dopolnjenega osnutka. Pobudo je podalo podjetje Zvonarska, izdelovalec OPPN-ja pa so Šabec Kalan Šabec Arhitekti. Območje se nahaja v centru Ljubljane med Ljubljanico in gradom v Prulah, nekje nasproti izvoza iz tunela. OPPN določa merila in pogoje za novo pozidavo na mestu, kjer so obstoječi objekti podjetja Svetila Pirnat. Nova pozidavo umeščamo v območje, ki je že pozidano, in sicer severno, severozahodno in jugovzhodno so večji večstanovanjski objekti, jugozahodno so manjši stanovanjski objekti in v nadaljevanju garažni tripleks. Celotno območje, kot ga določa OPN MOL ID, to je to z rdeče obrobljeno, zajema tudi obstoječe stanovanjske objekte in garažni tripleks. Ker so lastniki teh objektov, si niso želeli sprememb, jih v območje OPPN v izdelavi nismo vključili. Zajema pa tudi del, ki ni določen z OPN-jem. To je ta del ob Karlovški cesti, ker ga delno preoblikujemo. Ta del je namenjen prometu oziroma obcestnim ureditvam, del, ki je pa predviden za pozidavo, pa je namenjeno mešanim dejavnostim, stanovanjem in centralnim dejavnostim. Tukaj je prikaz nove pozidave, vse obstoječe objekte kompleksa Pirnat se odstrani. Novo načrtovan objekt je zasnovan z enotno kletno etažo pod terenom, nad terenom pa sta predvidena 2 višinsko razgibana volumna A1 in A2. Med volumnoma bo urejen prehod, v prehodu vhodi v stanovanjske dele objekta A1 in A2. Prehodi bodo urejeni tudi med načrtovano stavbo in obstoječimi objekti. Ta pas ob Karlovški, ki ga preoblikujemo ostane intervencijska pot, ki bo delno spremenjena. Uredi se nove peš povezave proti obstoječim in novo predvidenim prehodom med objekti, ostalo pa bodo zelene površine. Dovoz do klančine bo iz Zvonarske ulice, glede namembnosti bo v pritličju na strani ob Karlovški cesti obvezen javni program najmanj 30 % površin nad terenom mora biti nestanovanjskih, ostalo so lahko stanovanja. V prostorski enoti PE3 pa so predvidene površine za podzemne zbiralnice za komunalne odpadke. Iz prerezov so razvidne višine volumna A1 in A2, nad terenom bo ostal od višine pritličje plus eno nadstropje do pritličje plus tri nadstropja oziroma največ 13,4 metre. V prerezih na desni se vidi odnos do višin obstoječih objektov. V spodnjem delu je prikaz kletne--

-----------------------------------------------------------------KONEC POSNETKA ŠT. 20240701\_164628

**GOSPA BARBARA JOVAN**

--etaže. Zaenkrat je predvidena oziroma načrtovana je samo ena kletna etaža, dopustna je pa tudi druga, če se z geološko geomorfološki elaboratom dokaže, da je to možno oziroma, da ne bo negativnih vplivov na okolico. Tu je prikaz predvidene gradnje na ortofoto, obstoječe stanje in načrtovano stanje in še malo bolj vizualizacija načrtovanih ureditev. Hvala.

**GOSPOD ZORAN JANKOVIĆ**

Barbara, hvala. Prosim Janeza Koželja za stališče odbora.

**GOSPOD PROF. JANEZ KOŽELJ**

Spoštovani župan, spoštovane kolegice in kolegi, svetnice in svetniki. Odbor za urejanje prostora podpira sprejem dopolnjenega osnutka Odloka o občinskem podrobnem prostorskem načrtu 299 Vožarski pot del s tremi glasovi za, enim glasom proti od štirih navzočih. Na kratko obrazložitev, če lahko. To je v bistvu nadomestna zazidava enega mrtvega pasu, ker pač ta dejavnost ne obstaja več in to je med to sosesko, ki je bila zgrajena na opuščenem industrijskem območju tribune in dvema večjima stolpičema, ena taka vmesna gradnja bi lahko rekel, zazidava dveh manjših stavb v resnici, ki se stopničasto podpirata proti jugu.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava prosim. Gospa Kovačič, izvolite.

**GOSPA DARINKA KOVAČIČ**

Ja, hvala še enkrat za besedo. Eno eno kratko vprašanje. V tem elaboratu oziroma v obrazložitvi je en kup informacij, nisem pa zasledila podatka o lastništvu tega zemljišča oziroma nepremičnine, na kateri se naj bi ti stolpiči gradili. Zdaj samo en stavek je napisan, in sicer, da so podatki o lastništvu zemljišč pridobljeni iz elektronske zemljiške knjige na dan 30. 4. 2024. Nič kaj več konkretnega pa ni napisano. Zdaj, a je, sprašujem a je MOL lastnik celotnega tega zemljišča?

**GOSPOD ZORAN JANKOVIĆ**

Nič. Vse je privatno.

**GOSPA DARINKA KOVAČIČ**

Oziroma potem, koliko so daleč dogovori o odkupu mislim tu je že.

**GOSPOD ZORAN JANKOVIĆ**

Se opravičujem, o kakšnem odkupu? Gospa Kovačič, moramo zdaj ločiti, brez zamere. Mi danes razpravljamo o strokovnem vprašanju, če to dovoljeno.

**GOSPA DARINKA KOVAČIČ**

V redu.

**GOSPOD ZORAN JANKOVIĆ**

In o lastništvu--

**GOSPA DARINKA KOVAČIČ**

Še ni govora o lastništvu?

**GOSPOD ZORAN JANKOVIĆ**

Kaj, če je črn, je dober, če je rdeč ni dober ali kaj hočete povedati?

**GOSPA DARINKA KOVAČIČ**

Ne, če je lastništvo, torej ni.

**GOSPOD ZORAN JANKOVIĆ**

Privatno, zasebno.

**GOSPA DARINKA KOVAČIČ**

Je privatno, zasebno. V redu. Pa zanima me še, če je Četrtni svet Center, kamor spada pač ta okoliš o tem odloku kaj obravnaval in kakšno stališče so zavzeli. Hvala.

**GOSPOD ZORAN JANKOVIĆ**

Gospa Kovačič, to je dopolnjen osnutek, vsi ga dobijo v javni razgrnitvi, do odloka imajo vsi možnost dati, ko bomo mi danes sprejel, svoje mnenje. Gospod Horvat Jože.

**GOSPOD JOŽEF HORVAT**

Hvala za besedo, ponovno vsi pozdravljeni. Na osnovi enih izkušenj, ki so se zgodile v prejšnjem mesecu, ko je na Okrogarjevi ulici so zagorela v garažnih prostorih vozila, je prišlo do uničenja stanovanj med njimi. Na Okrogarjevi ulici LUZ ni potreboval podrobnega prostorskega načrta. Zato bi jaz opozoril tukaj, da se investitorju posebej naloži ravno požarno varnostni sistem, ki bo te anomalije preprečil v bodoče in, da se ga zadolži investitorja, da se na osnovi vseh izkušenj projektira v tej smeri, da ne bo prihajalo ponovno in ponovno in ponovno. Hvala lepa.

**GOSPOD ZORAN JANKOVIĆ**

Replika, gospod Horvat. Vi ste menda strokovnjak za to. Nihče ne more dobiti gradbenega dovoljenja, če ni požarna varnost zagotovljena. Nihče ne more dobiti gradbenega dovoljenja brez požarne varnosti in v garaži, zdaj je odvisno, zdaj pa bom vzel si čas, tako da malo še jaz uživam, ne. Če je ena etaža garaže, potem ni treba delat kaj posebej, ker je naravno prezračevanje, če sta dve, pa mora biti. Gospa Shala, izvolite.

**GOSPA GANIMET SHALA**

Problematika dostopnosti stanovanj v Ljubljani, bodisi za nakup ali najem, je dobro poznana. En od razlogov je bistveno premalo zgrajenih stanovanj v zadnjih 20 letih. Ljubljana je ekonomsko in študijsko središče, kamor gravitira velik del Slovenije, kjer več 1000 študentov in dijakov išče stanovanja, poleg tega pa je razvoj turizma v zadnjih letih povečal kratkoročno oddajanje stanovanj. Gradnja stanovanj se začne s prostorskim načrtovanjem in sprejemanjem prostorskih aktov. S tem OPPN-jem sicer ne načrtujemo nove soseske, predvideva se gradnja do 25 novih stanovanj. Pomembno pa se mi zdi poudariti, da gre za območje, ki je že del mesta, praktično središča. S tem aktom torej ne bomo posegali v zelene površine ali nepozidane dele mesta, ampak nadgrajujemo in optimiziramo že urbanizirane površine. To je okoljsko odgovoren pristop, ki zmanjšuje pritisk na naravo in obenem izboljšuje kakovost urbanega prostora. Torej socialni demokrati pozdravljamo pripravo tega podrobnega prostorskega načrta, seveda ob upoštevanju, da mora zgostitev poselitve, nujno ustrezno slediti tudi zagotovitev kapacitet komunalne infrastrukture ter predvsem javnih programov na področju zdravstvene oskrbe, vrtcev in šol.

**GOSPOD ZORAN JANKOVIĆ**

Hvala lepa. Gre za 30 stanovanj. Ugotavljam navzočnost po celotni točki. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 299 Vožarski pot – del skupaj s pripombami.**

Prosim za vaš glas.

**25 ZA,**

**0 PROTI.**

Hvala. Sprejeto.

Gremo na 14. točko dnevnega reda.

**AD 13. PREDLOG SKLEPA O SEZNANITVI S POROČILOM O STANJU IZVEDENOSTI PROJEKTOV TRAJNOSTNE URBANE STRATEGIJE 2014 – 2030**

Gradivo ste prejeli, prejeli ste poročilo pristojnega odbora. Prosim gospo Katarino Konda, da poda uvodno obrazložitev.

**GOSPA MAG. KATARINA KONDA**

Ja, lepo pozdravljeni. Jaz bom predstavlja en dokument, ki je v bistvu bil že na seji mestnega sveta že sprejet in tudi v bistvu še enkrat tudi dopolnjen. Gre za trajnostno urbano strategijo. To je dokument, ki na enem mestu uskladi sektorske razvojne programe, politike in plane v Mestni občini Ljubljana in že od leta 2016 kot taka predstavlja izhodišče za pripravo projektov in programov, s katerimi MOL kandidira za sredstva Evropske unije. Bila je narejena v sklopu priprav za izrabo sredstev in tudi na podlagi direktiv evropske skupnosti. Sprejeta je bila, prvič je bila potrjena Trajnostna urbana strategija na 13. seji Mestnega sveta MOL, 25. januarja 2016, in potem še predlog spremembe Trajnostne urbane strategije pa je bil sprejet na 18. seji, 14. 12. 2020. In takrat je bilo to obdobje od 2014 do 2020 podaljšano do leta 2030. V izvedbenem delu Trajnostne urbane strategije je v poglavju 2,1 tudi določeno, da mora Oddelek za urejanje prostora periodično poročati torej o stanju projektov, ki so bili nastavljeni na podlagi nekih razvojnih ciljev, in sicer v sodelovanju z vsemi oddelki, službami, pač se pridobijo podatki o izvedenih projektih, projektih v teku, projektih, ki še niso izvedeni, in sicer enkrat letno od leta 2018 do izteka Evropske finančne perspektive 2014 - 2020 in potem s podaljšanjem pa še v decembru je bil ta datum, v decembru leta 2020 in v juniju 2024. Tako, da to je zadnje poročanje do leta 2030, ki ga moramo pač, ki smo si ga zapisali, da ga moramo izvesti. Zdaj tu vidimo dve tabeli oziroma nekaj podatkov. Samo število projektov znaša 131, izvedenih je 70, v teku 41 projektov, projekti, ki niso izvedenih, jih je pa 20. Če pa pogledamo v bistvu po razvojnih izzivih, ki jih naslavljajo, to je pa tale tabela tukaj, tukaj je možno, da en projekt naslavlja več izzivov, tako da je skupna številka se razlikuje 156 od teh 131. In tako lahko na primer vidimo, da je na razvojnem izzivu trajnostne mobilnosti bilo izvedenih 12 projektov, 2 sta v teku, 1 še ni izveden. Pri rabi prostora 32 projektov izvedenih, okolje in podnebne spremembe 9, 14 v teku, 15 ne izvedenih. Informacijsko komunikacijska tehnologija razvoj 2 izvedena, 6 v teku; gospodarstvo in energetska učinkovitost 12 izvedenih, pa družbeni razvoj 16 izvedenih. Tako, da to je na kratko poročanje o stanju in s tem tudi zaključujem.

**GOSPOD ZORAN JANKOVIĆ**

Hvala lepa, Katarina. Prosim Janeza Koželja za stališče odbora.

**GOSPOD PROF. JANEZ KOŽELJ**

Spoštovani župan, kolegice in kolegi. Odbor je sprejel sklep o seznanitvi oziroma se seznanil s poročilom o izvedenih oziroma neizvedenih projektov Trajnostne urbane strategije s štirimi glasovi za brez glasov proti. In ugotavljamo, da je še čas ne, ker v šestih letih se še ta tretjina upajmo bo izvedla, preostalih projektov.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Hvala. Statutarno pravna komisija nima pripomb pravne narave. Hvala.

**GOSPOD ZORAN JANKOVIĆ**

Razprava prosim. Gospa Dedić.

**GOSPA DR. JASMINKA DEDIĆ**

Hvala lepa. Torej mestna uprava je tukaj zdaj pripravila dokument, ki nosi naslov Poročilo o stanju o izvedenosti projektov Trajnostne urbane strategije za obdobje 2014 - 2030. Vendar pa je ta dokument daleč od tistega, kar bi pravo poročilo moralo zajeti. Vse, kar smo zdaj svetniki in svetnice lahko izvedeli iz tega poročila, torej o samih ciljih o uresničevanju trajnostne urbane strategije, je navedeno v eni tabeli čisto na kratko, iz katerega je razvidno zgolj to, da je od skupnega števila projektov, torej nekaj več kot 150 njih, do sedaj bilo izvedenih 84 projektov, da je v teku 50 projektov in da še 22 projektov čaka na izvedbo. Vse ostalo, kar je vključeno v to poročilo pa se opravičujem res avtorjem tega poročila, navadno mešanje megle. Tisto, kar je še posebej zgovorno je, da je kar 15 od 22 projektov, ki niso bili izvedeni, so v bistvu projekti s področja okolja in podnebnih sprememb. In tako, da trenutno smo sicer že krepko čez polovico trajnostno urbane strategije, torej za obdobje 2014 - 2030, torej še 6 let imamo. In zaradi tega bi morali svetniki in svetnice biti tudi seznanjeni, bolj podrobno informirani, v kolikšni meri sledimo ciljnim vrednostim kazalnikov in katere so tiste največje prepreke pri izvajanju projektov. In zaradi tega od pristojnega oddelka pričakujem da naslednje leto pripravi poročilo tako kot se spodobi. Hvala.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa za besedo. Tudi jaz se strinjam z Jasminko Dedić, da je to poročilo zelo pomanjkljivo pripravljeno. Na primer cilj - privlačno, urejeno in inovativno mesto. Moram reči, da to se mi zdi ena boljših strategij sploh, ki sem jih videl, zelo lepo so stvari napisane, ampak z realizacijo bomo pa zdaj videli, kako je. Cilji so ohraniti mesto po meri človeka, dvigniti kakovost bivanja in bivanja v njem, prenoviti stanovanja, izboljšati dostopnost, urediti odprte javne površine ter zelene in rekreacijske površine, dopolniti mrežo vrtcev ter šol ter domov za starejše občane, spodbujati podjetništvo in inovativnost, izboljševati, izboljšati upravljanje mesta. Značaj Ljubljane opredeljuje ustvarjalna kultura, inovativna znanost, kakovostna univerza, vrhunsko zdravstveno varstvo in odprtost mednarodnemu prostoru. Zdaj pa, čudovito napisane stvari. Zdaj pa kaj se dela. Pravite, da boste dopolnjevali mrežo vrtcev, v resnici vrtce umikate iz prostorskih načrtov. Pravite, da bo Ljubljana mesto po meri človeka, da boste dvignili kakovost bivanja, da boste prenovili stanovanja, izboljšali dostopnost. Kaj v resnici delate? Problem je, da ogromno starejših blokov in večstanovanjskih hiš v Ljubljani nima dvigala in je to eden od največjih razlogov slabe kvalitete bivanja za vse te ljudi, ki ne morejo iz hiše oziroma se bojijo, da ne bodo mogli priti nazaj, ker nimajo dvigala. In v takih razmerah živi na 10.000 ljudi v Ljubljani. Jaz sem prosil Mestno občino Ljubljana, da mi da podatek koliko ljudi živi v blokih, ki nimajo dvigala. Vas to ne zanima, rekli ste nimamo teh podatkov in je za vas zadeva končana. Ampak te podatke bi vi morali imeti ker, če hočete slediti strategiji, ki je bila sprejeta, potem je zaradi dviga kakovosti bivanja nujno potrebno urediti dvigala za bloke, ki jih še nimajo. Ker za ljudi, ki nimajo bloka v svojem stanovanju in so stopnice za njih problem, ni hujšega problema kot je ta. Ga ni in vi lahko naredite čudovito mesto, kaj jim pomaga, če ga ne more iti obiskati. Se pravi ne delate nič na tem kar ste rekli, da boste. In kar je najhujše, jaz na te stvari opozarjam zelo pogosto, ob vsakem proračunu itd. In doživljam posmehe, ampak verjemite mi na 10.000 ljudi, ki nima dvigala v svojem bloku, jim ni do smeha zaradi tega, ker ne more iti ven. Potem, govorite o dostopnosti stanovanj v Ljubljani, da boste povečali dostopnost stanovanj. Kaj se je zgodilo od leta 2014, ko je bila strategija sprejeta do leta 2024? Stanovanja so se podražila za skorajda 100 %, kakšna dostopno stanovanj je to? Kako si lahko mladi privoščijo, da bodo v Ljubljani sploh živeli, če si niti stanovanja ne morejo privoščiti? Se pravi, gre za popolno, popolno slabo, nikakršno učinkovitost ko zadeva najbolj temeljne razvojne cilje, ki so zastavljeni in so bili pravilno zastavljeni. Potem naprej govorite o varnem, aja seveda ne. Pravite vrhunsko, vrhunsko zdravstveno varstvo. 35.000 ljudi ne more, nima osebnega zdravnika, na 10.000 ljudi čaka leta za to, da pride do diagnostičnega pregleda. Tisti, ki se lahko privoščijo, plačujejo iz svojega lastnega žepa pri privatnikih. In to je za vas vrhunsko zdravstveno varstvo. Gremo naprej. Naslednji cilj- varno in zdravo mesto. Cilji so celovito izboljšati stanje okolja, spodbujati zdrav način življenja z urejanjem športnih objektov in rekreacijskih površin, zagotavljati varstvo, varnost otrok, mladostnikov in starejših ter odgovornost socialno šibkejših, zmanjševati ranljivost mesta za potres ter naravne in druge nesreče ter zagotavljati varnost in učinkovitost družbene in gospodarske infrastrukture mesta. Prostorski razvoj mora biti prijazen do funkcionalno oviranih ljudi. Čudovito zapisano moram reči, podpišem takoj, ne enkrat, ampak stokrat. Pravite, da boste zagotovljali varnost otrok in mladostnikov in starejših. Kaj delate? V Ljubljani je čedalje več napadov, še posebej spolnih napadov na dekleta in ženske. Pravite, da je za vas prioriteta odgovornost do socialno šibkejših. In kaj ste naredil? Otroku s posebnimi potrebami je Zoran Janković ob podpori večine v mestnem svetu za 4 mesece ukinil organiziran prevoz v šole in iz šole. A je to odgovornost do vključevanja socialno šibkejših? Pravite, da boste zmanjševali ranljivost mesta za protest. Za potres. In kaj ste naredili? Na zbirališčih pitne vode, na najbolj potresno ogroženem območju v Sloveniji hočete zagnat transportni kanalizacijski kanal C0 in po njem vsak dan čez vodo, ki jo pijemo, speljati 3 milijone litrov nevarnih kanalizacijski odplak, ki bi zastrupila vode, ki jo pije 300.000 ljudi, ki živijo v Ljubljani, pa še 120.000 tistih, ki vsak dan pridejo. In to je, se pravi realizacija cilja zmanjševati ranljivost mesta za potres ter naravne in druge nesreče. Naprej. Pravite, da si boste prizadevali za kakovost bivanja in trajnostno prihodnost. In kaj delate? Stojimo vsak dan v prometnih gužvah in izgubljajo na 1000 ur, ki bi jih lahko preživeli z družino. V Ljubljani sta glavni prevozni sredstvi mestni avtobus in avto, tako kot pred 50 leti, medtem ko imajo vsa razvita mesta hitro, ekološko, poceni in učinkovito hitro mestno železnico, se mi še naprej utapljamo v izpušnih plinih iz prometa. To ni nobena kakovost bivanja in noben sonaraven razvoj. Potem kakovost bivanja so tudi kolesarske steze. Tisti, ki se vozimo s kolesom, vemo, kakšna je večina kolesarskih stez, potekajo ob najbolj prometnih cestah, da kolesarji vdihavamo strupe, mnoge so katastrofalno slabo vzdrževane in kot take nevarne, mnoge so pa nevarne zato, ker se kar nehajo, ali so pa speljane direkt na cesto. In to ni nobena kvaliteta bivanja. Kolesarjev nas je v Ljubljani veliko. Pravite, da boste dolgoročno zavarovali vodne vire. Vi imate en poseben cilj - dolgoročno zavarovati vodne vire v MOL, to je special eden od štirih strateških ciljev. Se pravi v obdobju 2014 – 2030 bo MOL uresničeval 4 strateške cilje. Jih bom prebral: dolgoročno zavarovati vodni vire v MOL, zagotoviti varovanje naravnega okolja v MOL, izkoristiti površine MOL za pridelavo hrane in lokalno samooskrbo in pa prevzeti aktivno vlogo pri povezovanju in spodbujanju trajnostnega načina delovanja poslovanja in bivanja v Mestni občini Ljubljana. Se pravi štirje strateški cilj. In pravite, da boste dolgoročno zavarovali vodne vire. Nad največjim vodnim virom, ki nima nobene alternative. Če se ta vodni vir zastrupi Ljubljana nima več vode. Se pravi, Kleč in Šentvida se ne da nadomestiti z nobenim vodnim virom 30 km v radiu Ljubljane. In to je eden glavnih projektov župana Zorana Jankovića, ampak mi imamo strategijo sprejeto leta 2014, dolgoročno zavarovati vodne vire v MOL in kaj on namesto tega naredi, da bi dolgoročno za zavaroval vodne vire v MOL? Pripelje nad našo vodo, nad naša zbirališča tam, kjer se zbira voda za 300.000 ljudi 6000 neprečiščenih greznic. 6000 neprečiščenih greznic bo tam čez teklo nad vodo, ki jo pijemo. Če bomo dovolili Zoranu Jankoviću, da bo to naredil. In to bi pomenilo, in to bi pomenilo dejansko zastrupitev edinega vodnega vira, ki ga Ljubljana ima in ta vodni vir nima alternative. Se pravi radikalno kršenje strateških ciljev, ki so bili pravilno zapisani. Potem piše v strateških ciljih ste slišali, zapisali, da je strateški cilj izkoristiti površine MOL za pridelavo hrane. In kaj delate? Kar je Zoran Janković? Koliko kmetijske zemlje je Zoran Janković v 17 letih, ko je župan uničil in pozidal? To ni nobeno zavarovanje kmetijske zemlje za namen samooskrbe. Jaz se strinjam. Kmetijska zemlja za namen samooskrbne za eno mesto kot je Ljubljana je zelo pomembna zadeva, ker nikoli ne vemo kdaj pride do kakšne težave, ko bomo mogoče odvisni samo od tega kar bomo tukaj pridelali, ne. In se strinjam, da je ta cilj nujno potrebno, da je bilo zapisan. Ampak na tem cilju se dela tako, da se ga radikalno krši iz seje v sejo, tu lahko vidimo. Naslednja zadeva, trajna urbana strategija je eden najboljših dokumentov, ki je bil sprejet v Ljubljani oziroma najboljši kar jih jaz poznam do zdaj. Ampak to kar pa delate je pa radikalno kršenje vsega kar ste zapisali, zato predlagam, da zavrnemo to poročilo in zahtevamo od vodstva Mestne občine Ljubljana, da začne dosledno izvajati strategijo, ki jo je mestni svet sprejel.

**GOSPOD ZORAN JANKOVIĆ**

In še gospa Sever.

**GOSPA KSENIJA SEVER**

Še enkrat hvala za besedo. Poročilo, s katerim se danes seznanjamo, je napisano na dobrih treh straneh. Zelo skopo, brez obrazložitve po posameznih projektih, kaj je bilo konkretno izvedeno. Strategija je od leta 2014 do 2030, torej obravnavamo za 16 let, za 10 let in smo jo potrjevali leta 2016 ob dolgi razpravi, saj je bila napisana na več kot 120 straneh. Prioriteta so takrat bili oziroma razpravljali smo o protipoplavnih ukrepih, prometu, železniški povezavi, celo povezavi med letalskim med letališčem Brnik in mestom. Govorili smo o mestu Ljubljana kot enem izmed regionalnih središč v EU in tako dalje. Tukaj pa je številčno našteto, koliko projektov TUS je izvedeno, ne pa kateri. Zato takega poročila v naši svetniški skupini ne bomo podprli. Želim pa, da je v naslednjem letu, so našteti po številkah kateri projekti so bili izvedeni, ker verjamem, da je mnogo projektov bilo izvedenih. Hvala lepa.

**GOSPOD ZORAN JANKOVIĆ**

Zdaj zaključujem to razpravo. In glede na to, da imamo dosti časa, vsaj nek odgovor bi rad dal, ker to kar je predstavljeno, bolj korektno konkretno ne more biti. Ker imate strategijo, bi lahko vsaj prebrali točno, natančno, Katarina Konda je povedala koliko je ukrepov po vsakem področju izvedeno, koliko jih je v teku in koliko jih ni izvedeno. Imamo še 6 let časa in drugo leto ne bo poročila, ker je po tem pravilniku šele 2030. Boste imeli končno poročilo, se pravi. Zdaj pa tisto, ko se, pa bom spustil te laže gospoda Primca, moram se dotaknit, da to njegovo bolečino malo olajšam. Če bi vi v uvodu samo poslušali kaj so v Ameriki napisali o Ljubljani, bi imeli kar nekaj odgovorov na to kar sprašujete vsi tam, ko ste govorili. Če bi vi samo spoštljivo, ko sem vas pozival, da date aplavz našemu Oddelku za okolje, kajti 100 mest je bilo zbranih v Evropski uniji za brezogljična mesta do leta 2030. Od 277 prijavljenih 3 iz Slovenije - Ljubljana, Kranj, Velenje. Če bi malo poslušali, bi ugotovili, da je edino Ljubljana prišla že drugo fazo med 10 mest. Po mojem nas imajo tam tako radi, pa nam kar to dajo tako za hec. Naše poročilo, naše gradivo, ki je prišlo v drugo fazo za podpis podnebne pogodbe, je dobilo od 100 možnih točk 96, celo dalje, komisija je priporočila ostalim mestom naj se zgledujejo po našem programu. Toliko o okoljskem poročilu. Da ne bom rekel tam tisto. Gospod Primc, spet eno tako laž lepo zapakira, ker ga skrbi za otroke in reče ja, ja, umikate vrtce iz programov. Da umikamo, ker tudi na današnji dan ni enega otroka, ki ni sprejet v vrtec v Ljubljani. Imamo zadosti mest. Gospod Primc spet uporabi, lažje reče župan je ukinil za otroke s posebnimi potrebami prevoz za 4 mesece. Prej sploh jamral, da smo ukinili ta prevoz, ampak ni povedal, da se noben taksist ni javil zaradi staršev, ker so imel raznorazne, ampak pozabil je povedat, da smo mi ta prevoz uredili skozi LPP, ki zdaj dela še bolj, celo te otroke usmerja, da lahko uporabljal sami avtobus, to kar želijo. In moram priznati, niti ene pritožbe nisem dobil od januarja meseca ko smo vpeljali, ampak same pohvale. Verjetno so to tisti otroci, ki morajo biti. Ter največ njegova laž o greznicah. Župan bo vodil zdaj 6.000 greznic čez kanal, da. Čez kanal, ta C0. Ampak pozabil je povedat, da smo že zaprli 20.000 greznic, ki so na istem tem področju do zdaj vse svoje odplake spuščale v podtalnico, pa tega reveža ni nič skrbelo, da bi se zastrupil, ali se je pa mogoče navadil tako vodo piti. In ko bomo dokončali teh 128 m in jih bomo dokončali, zakonito, na podlagi pravnomočnih gradbenih dovoljenj, bomo zaprli še 6.000 greznic. Celo obratno, od te njegove laži, ko pravi 26 oziroma 20.000 pa še 6.000 greznic. To je o tem kar, kar se kar se tiče. Tako, da bi jaz lahko o tem razpravljal, ampak z gospodom Primce je izguba časa o tem razpravljati, to se samo zato govoril, da gre v zapisnik. Ugotavljam navzočnost po celotni točki. Rezultat navzočnosti: 34. Katarina, tebi pa čestitam za izjemo pripravo. Vsak bi lahko pripravi tako, da bolj jasno, bolj določno pa ni bilo. To kar je končano, tisti, ki bi se pa hotel pozanimati, bi pa lahko prebral.

**Glasujemo O PREDLOGU SKLEPA: Mestni svet Mestne občine Ljubljana se seznani s Poročilom o stanju izvedenosti projektov Trajnostne urbane strategije 2014 – 2030.**

Prosim za vaš glas.

**24 ZA,**

**5 PROTI.**

Samo 5 jih je gospoda Primca na njegov poziv ubogih poslušalo. Sprejeto.

Gremo na 15. točko dnevnega reda.

**AD 15. PREDLOG ODLOKA O SPREMEMBAH  IN DOPOLNITVAH ODLOKA O KRAJINSKEM PARKU TIVOLI, ROŽNIK IN ŠIŠENSKI HRIB S PREDLOGOM ZA HITRI POSTOPEK**

Kaj, šele zdaj bo razprava vroča. Gradivo ste prejeli po sklicu seje s predlogom za razširitev dnevnega reda, po sklicu ste prejeli tudi poročilo pristojnega Odbora za varstvo okolja in amandma Svetniškega kluba Gibanje Svoboda. Prosim gospo Natašo Jazbinšek Seršen, da poda uvodno obrazložitev.

**GOSPA NATAŠA JAZBINŠEK SERŠEN**

Spoštovani župan, svetnice in svetniki. Pred vami je predlog Odloka o spremembah in dopolnitvah Odloka o Krajinskem parku Tivoli, Rožnik in Šišenski hrib. Krajinski park se razprostira na območju velikem skoraj 460 hektarov. Tu se povezujeta narava in kultura ter sobivajo športne, kulturne, zabavne in druge prostočasne dejavnosti. Da bi zagotovili pravo ravnovesje med varovanjem naravne in kulturne dediščine ter dejavnostmi, ki tradicionalno potekajo znotraj meja parka, v predlogu akta opredeljujemo prostore, kjer bo ob upoštevanju varstvenih ciljev izvedba prireditev dopustna. S tem želimo preprečiti stihijsko izvajanje prireditev oziroma izvajanje prireditev tam, kjer bi lahko ogrozile ugodno stanje živalskih in rastlinskih vrst. Izvajanje prireditev s predlogom akta omejujemo na zgolj 5 lokacij, ki skupaj predstavljajo le odstotek in pol celotne površine Krajinskega parka Tivoli, Rožnik in Šišenskih hrib, to so Rožnik, Mostec, Plečnikov Avditorij, sankališče in območje ob Jakopičevem sprehajališču proti otroškemu igrišču. Izbor lokacij sledi tako cilju zaščititi naravo kot tudi pomenu tradicionalnih prireditev, kot so na primer praznovanje praznika dela na Rožniku, podeljevanja nagrade Kresnik, DM tek, Taborniški festival, ki vplivajo že na identiteto parka. Predlagam da sprejmete predlog odloka.

**GOSPOD ZORAN JANKOVIĆ**

Hvala lepa, Nataša. Nataša, kar tukaj bodi prosim te. Gospod Maver, stališče odbora prosim.

**GOSPOD DR. MARKO MAVER**

Hvala za besedo. Odbor za varstvo okolja je na svoji drugi korespondenčni seji, dne 26. 6. obravnaval omenjeno gradivo, in sicer sprejel dva sklepa, da sprejema predlog Odloka o spremembah in dopolnitvah Odloka o Krajinskem parku Tivoli, Rožnik in Šišenski hrib po hitrem postopku. In pa da sprejema odbor, da sprejema predlog odloka kot takega. Obadva sklepa sta bila sprejeta s tremi glasovi za, dvemi proti od sedmih navzočih. Hvala lepa.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Hvala lepa. Odpiram razprava najprej o hitrem postopku. Hitri postopek. Gospa Dedić, izvolite.

**GOSPA DR. JASMINKA DEDIĆ**

Ja. Kot sem že povedala na Odboru za varstvo okolja, katerega članica sem, sem proti hitremu postopku, ker gre za grobo zlorabo izjem iz 3. odstavka 122. člena poslovnika mestnega sveta, ki dopuščajo sprejem aktov po hitrem postopku. Da ne gre za manj zahtevne spremembe in dopolnitve odloka, potrjuje tudi stališče Zavoda za varstvo narave, ki, kot smo lahko zasledili v poročanju medijev, ostro zavrača namero po spreminjanju pogojev upravljanja krajinskega parka, saj bi k predlaganim spremembam svoje strokovno mnenje moral podati tudi sam zavod za varstvo narave. Zato sem mnenja, da je predlog lex magnifico po hitrem postopku predstavlja kršitev temeljnih načel okoljske demokracije, ki jih vsebuje konvencija o dostopu do informacij, udeležbi javnosti pri odločanju in dostopu do pravnega varstva v okoljskih zadevah. To je konvencija, ki je sicer znana tudi po imenu Aarhuška konvencija. S tem, ko so trije člani Odbora za varstvo okolja, torej 2 iz vrst Liste Zorana Jankovića in eden vključno z njegovim predsednikom iz Gibanja svoboda, podprli ta sklep, pa najbolje kaže na to, kako si mestne oblasti, pa tudi največja koalicijska stranka na nacionalni ravni, ki ima oblast na dveh okoljskih resorjih, predstavljajo okoljsko demokracijo. Lista Zorana Jankovića in Gibanje Svoboda ste pokazali, da Aarhuško konvencijo spoštujete le, dokler vam koristi. Hvala.

**GOSPOD ZORAN JANKOVIĆ**

Gospod Primc.

**GOSPOD ALEŠ PRIMC**

Hvala lepa za besedo. Ta točka, kot sem že na začetku seje povedal sploh nima poslovniških razlogov, da bi bila lahko uvrščena na dnevni red. V redu, je bila, ste jo izglasovali, ampak pri tem kršili poslovnik. Ampak tudi nima pogojev za hitri postopek. Tu ne gre za nobeno manjšo spremembo, ampak gre za bistveno spremembo. Ker vi iz odloka umikate največjo, najbolj pomembno inštitucijo za varovanje narave v Sloveniji, se pravi vi trajno za ta območja, ki ste jih definirali umikate Zavod za varstvo narave iz postopkov. To ni nobena manjša sprememba. Gre za bistveno spremembo, ki bi jo bilo potrebno izvesti po rednem postopku. Če že, seveda jaz sem proti temu, da bi se to sploh naredilo, ampak če že, po temeljiti strokovni, javni in pa civilnodružbeni razpravi, ne. Tako, da če boste, če boste sprejeli kratek postopek boste to spet naredili s kršenjem poslovnika in z zlorabo poslovnika.

**GOSPOD ZORAN JANKOVIĆ**

Zaključujem razpravo. Ugotavljam navzočnost po celotni točki. Lepo prosim za prisotnost. 28 za tako, da je sprejeto. Glasovanje poteka.

… /// … iz dvorane – navzočnost … ///

**GOSPOD ZORAN JANKOVIĆ**

Prosim? Kaj sem pa rekel? Se opravičujem. Navzočnost 28. 28 za točko, prisotnost. Saj je v redu, se opravičujem, ja.

**Glasujemo zdaj O PREDLOGU SKLEPA: Mestni svet Mestne občine Ljubljana sprejme predlog, da se predlog Odloka o spremembah  in dopolnitvah Odloka o Krajinskem parku Tivoli, Rožnik in Šišenski hrib sprejme po hitrem postopku*.***

Zdaj pa prosim za glasovanje.

**22 ZA,**

**5 PROTI.**

Sprejeto.

**GOSPOD ZORAN JANKOVIĆ**

In sedaj gremo na razpravo, in sicer skupaj razprava teče o aktu v celoti in o amandmaju Gibanja Svoboda. Lepo prosim. Zdaj bom začel pa z leve. Gospa Honzak, počakajte samo moment. Jaz samo preverjam. Gospa Honzak, gospa Ugrinovski, gospa Dedić, gospod Feratović, gospa Sojar in gospod Primc. A je hudo še enkrat roko dvigniti, gospod Horvat? Hvala lepa gospod Horvat za prijaznost. Izvolite gospa Honzak.

**GOSPA URŠKA HONZAK**

Hvala lepa za besedo. Še enkrat bom ponovila, kar sem že prej ponovila. V Levici nismo proti dogodkom, ki se odvijajo v Ljubljani, tudi v resnici ne proti dogodkom, ki se odvijajo v Krajinskem parku Tivoli. Saj nekaj jih je bilo prej naštetih. Jaz bi posebej izpostavila dogajanje za 1. maj, kresovanje in potem prvomajsko dogajanje, podelitev nagrade Kresnik se že zelo tradicionalno tudi v resnici koncert v okviru majskih iger, ki je bil letos žal prepovedan in tudi koncert Magnifica nas v resnici ne moti. Kot sem jaz že prej povedala, jaz imam od prvega dne, ko je bil napovedan oziroma, ko so se začele prodajat karte imam karte za ta koncert. Ampak glede na to, da so se ti dogodki, ki se dogajajo oziroma naj bi se dogajali v Krajinskem parku kjer so določeni, določeni zaščitni ukrepi, ki so bolj strogi kot recimo ne vem v Križankah ali pa kje drugje v mestu je treba vsakič posebej za take dogodke pridobiti mnenje stroke in sicer Zavoda za varstvo narave kot je ustaljen postopek bil že do zdaj. In zdaj, če se dvomi, da so, da je mnenje Zavoda za varstvo narave strokovno ali ustrezno ali primerno, so zato ustrezne inštance, na katere se lahko to mnenje prijavi oziroma Zavod za varstvo narave in se lahko pritoži na odločitev itd. Ne pa, da zdaj zaradi enega koncerta na vrat na nos spreminjamo odlok, cel odlok o zaščitenem Krajinskem parku Tivoli in to kako cinično res pod pretvezo tega, da se hoče zaščititi živalske in rastlinske vrste v parku. Če bi vam res šlo za zaščito, bi sprejeli omejitev na te naštete lokacije, kar bi mogoče celo mi v Levici podprl in bi hkrati ohranil to, da je treba še vedno pa pri vsakem dogodku, ki se organizira na teh lokacijah, pridobiti mnenje oziroma soglasje Zavoda za varstvo narave. In zdaj, da bi si koalicija v mestnem svetu malo oprala roke je zdaj predlagan amandma, ki prelaga to pridobitev soglasja na oddelek MOL. Zakaj, če je že dosedanja praksa in do sedaj velja, da te stvari dela Zavod za varstvo narave. Aja, saj vemo zakaj, zato ker vam ni všeč to trenutno eno mnenje Zavoda za varstvo narave. Ampak spet Zavod za varstvo narave je strokovna inštitucija na tem področju, ne pa kdo drug. In res, še en dokaz tega cinizma in tega, zakaj v resnici gre. Ne gre za varovanje živalskih in rastlinskih vrst v Tivoliju. Za varovanje biodiverzitete ali karkoli, ampak gre samo in zgolj za to, da vam da vam oziroma vašemu prijatelju, gospod župan Zavod za varstvo narave ne dovoli organizirati enega koncerta. Še enkrat ponavljam, ne nasprotujemo dogodkom, ki so v Tivoliju dovoljeni, ampak mora imeti pri tem prvo besedo stroka, ki ji potem, ne pa osebni oziroma zasebni interesi posameznikov, ki jim potem sledi že pregovorno, šerifovsko in avtoritarno upravljanje z mestom, mesto, ki je igrača v rokah vas, župan in vaših prijateljev. Zdaj bom citirala samo 1 čist kratek del iz mnenja mladih za podnebno pravičnost, ki so poslali javno pismo, ki so poslali pismo tudi nam, mestnim svetnikom in svetnicam, ki so tudi javno pozvali, da se ta koncert organizira drugje, če že se mora organizirat. In sicer predlagana sprememba je nesprejemljiva iz treh razlogov. Simbolizira prevlado politike nad stroko, nad stroko, je v posmeh biodiverzitetni in podnebni krizi ter krši obstoječo zakonodajo. In v Levici v takšni farsi ne mislimo več sodelovat tako, da bomo na tej točki zapustili sejo.

**GOSPA VESNA UGRINOVSKI**

Hvala za besedo. Kar velik del kariere delujem na okoljevarstvenih tematikah, zato vsako tovrstno spremembo ne jemljem zlahka. Kot Bežigrajčanka večino časa preživljam v Tivoliju in moj interes je, da ostane zelen in varovan. Predlog odloka smo v Gibanju Svoboda pogledali in se nam zdi smiselno, da se iz celotnega zavarovanega območja krajinskega parka izvzame 5 področij, na katerih bo možno imeti prireditve. Smo pa želeli kot dodatni okoljevarstveni ukrep dodati spremembo, da ne bo možno po predlogu odloka izvajati katerekoli prireditve, temveč bo potrebna presoja strokovnega oddelka za varstvo narave, ki bo to po določenih smernicah in merilih tudi izvedla, torej bodisi ali je prireditev ustrezna, bodisi ali je pogostost samih prireditev ustrezna za zavarovanje okolja. Torej poudarek je na stroki. Vloga ZRSVN-ja po Zakonu o ohranjanju narave ostaja enaka, meje krajinskega parka in zavarovanega območja se pa tudi ne širijo niti ožajo. Določenih je zgolj 5 področij, kjer so se že do zdaj izvajale prireditve in se bo na podlagi smernic in meril lahko presodilo s strani strokovnega oddelka za varstvo narave, ali je prireditev okoljsko sprejemljiva. Zato bom skupaj z vloženim amandmajem Gibanja Svoboda to točko podprla.

**GOSPOD ZORAN JANKOVIĆ**

Hvala lepa. Gospa Dedić.

**GOSPA DR. JASMINKA DEDIĆ**

Ja, hvala. Glede same vsebine predloga spremembe odloka se lahko le pridružim javnemu pismu Mladi za podnebno pravičnost, ki so ga naslovili torej na vse mestne svetnike in svetnice. Tako, da te je prej omenila tudi kolegica Honzak, tako da jih ne bi zdaj ponavljala. Tisto kar po mojem pa večina tukaj ne vidi ali pa noče videti je, da ima lex magnifico en sam namen, pa to ni, da se Magnificu omogoči, da lahko izvede svoj jubilejni koncert v čarobnem ambientu parka Tivoli, da se razumemo. Tukaj ni nikakršnega dvoma, da bo to uslugo Magnificu v bistvu naredilo tudi že samo Ministrstvo za naravne vire in prostor, ki je dobilo pritožbo, torej v obravnavo. Ne, pravi motiv tukaj, gospod župan Zoran Janković je to, da si poleg ministrskih resorjev popolnoma podredite še neodvisne državne strokovne institucije. Trenutno je na tnalu Zavod za varstvo narave, prepričana sem, da je naslednji na udaru tudi Zavod za varstvo kulturne dediščine. Tovariš in tovarišice iz Levice so zapustili, ampak jaz upam pač, da so, da se zavedajo, da so oni zdaj naslednji, ki bodo pač na tnalu, ne. Tako, da identične prijeme, ki jih tukaj uporabljate, smo lahko videli tudi v primeru kanala C0. Zelo podrobno sem se spustila v samo drobovje teh postopkov.

**GOSPOD ZORAN JANKOVIĆ**

Gospa Dedić, držite se točke, lepo prosim. Ne, ne držite se. Se opravičujem, še enkrat. Držite se točke točno te, ki jo imate.

**GOSPA DR. JASMINKA DEDIĆ**

Okej, evo. Nadaljujem.

**GOSPOD ZORAN JANKOVIĆ**

Izvolite.

**GOSPA DR. JASMINKA DEDIĆ**

Morda se še ne zavedate kam pelje to Ljubljano. Ne samo Ljubljano, ampak celotno državo. Jaz sem sicer po rodu Bosanka, zato mi je prihodnost, v katero drvita Ljubljana in Slovenija, torej ravno z lex Magnificom in podobnimi, torej z Gibanjem Svoboda in Zoranom Jankovićem na čelu, dobro poznana. Jaz sem poskušala najti primeren slovenski izraz za tisto, kar nas čaka, vendar tako kot je slovenščina precej borna s kletvicami v primerjavi z *našvilijem*, če tako rečem. Tako tudi nima prave besede za pojav, ki mu na Balkanu pravimo, *krkanluk*. Če prevedemo to besedo dobesedno v slovenščino, to pomeni požrtija, besedo pa uporabljamo Balkanci tudi, ko govorimo o političnih ritualih, ki jih *krkani* izvajajo ob požrtijah, najpogosteje ob *pečenju in čevapima*. Ob teh ritualih, na katerih kajpak lahko prisostvujejo le starejši moški, se *krkani* zmenijo, koliko bo kdo dober, ampak da ne bo pomote, biti dober še daleč ne pomeni dobrote v smislu darežljivosti, še manj pa, da bi ti *krkani* imeli dobre duše. Ne gre izključno za delitev plena in za čezmerno žrtje, praviloma mesa. Torej, če je kdo med vami gledal petkovo tiskovno konferenco, ki jo imela trojica Magnifico, Arih in Prezelj, ste lahko poleg osupljive okoljske nepismenosti lahko videli tudi bled odsev tapravega falokratskega *krkanluka*, ki pa ga župan Zoran Janković niti več ne skriva. Torej, če bo mestni svet sprejel spremembo odloka, bom bodisi samostojno ali pa skupaj z drugimi svetniškimi klubi in samostojnimi svetniki vložila predlog za razpis občinskega referenduma. Pa ne zato, ker bi bilo moje stališče, da se o materiji samega odloka občani in občanke lahko informirano odločajo, žal, a opažam, da je v bistvu okoljska pismenost, da je porazno nizka med ljudmi. Pa to ni samo v bistvu naš ljubljanski ali pa slovenski, v bistvu je kar svetovni problem. Referendum bom predlagala zgolj zato, ker druge alternative v boju proti temu *krkanluku* pravzaprav nimamo. Torej, če sem svojo intervencijo začela z Mladimi za podnebno pravičnost, bom z njimi tudi zaključila. V vseh dosedanjih človeških civilizacijah je veljalo, da so bili mladi tisti, ki so rušili družbene konvencije in si želeli izboriti čim več svobode, stari pa so bili vir modrosti, zmernosti, pravičnosti in odgovornosti do prihodnjih generacij. Sodobna civilizacija je to žal postavila na glavo. Danes mladi rotijo starejše generacije, da naj opustijo neodgovorno potrošništvo in da naj pri poseganju v naravo in ekosisteme ravnajo preudarno. Če vam to, spoštovani kolegi in kolegice ni zadosten znak, da smo popolnoma zašli s poti, potem nam pač ni pomoči. In kar se tiče amandmaja Svetniškega kluba Gibanja Svoboda, v bistvu predlog amandmaja kaže na to, da se njegova predlagatelja pravzaprav zelo dobro zavedata, da predlog spremembe odloka krši tako slovensko kot EU zakonodajo. In oprostita draga kolega, ampak ta amandma je popoln nesmisel, kajti ta amandma pravzaprav predlaga, da se zakonska pristojnost za presojo negativnih vplivov na stanje živih vrst in njihovih habitatov in varstva naravne dediščine, ki ga po Zakonu o ohranjanju narave torej pritiče Zavodu za varstvo narave, da se prenese na Oddelek za varstvo okolja. To pa je isti oddelek mestne uprave, ki je pripravil že nezakonit odlok s katerim se postavlja nad Zakon o ohranjanju narave. Torej po logiki tega amandmaja, naj bi negativne vplive na stanje živih vrst, njihovih habitatov in varstva naravne dediščine skladno z Zakonom o ohranjanju narave presojali, če čisto prosto karikiram kar sam župan Zoran Janković. Tako, da jaz bom tudi v bistvu zdaj potem zapustila sejo mestnega sveta. Hvala.

**GOSPOD ZORAN JANKOVIĆ**

Gospod Feratović.

**GOSPOD JASMIN FERATOVIĆ**

Hvala za besedo. Meni se zdi tale odlok pravno sporen, ker pač okoljska zakonodaja ne deluje na tak način kot si predlagatelji tega akta očitno predstavljajo. Zdaj pač ta mestni svet je nekoč potrdil, da je pač to območje krajinski park. To pomeni, da se samo območje in aktivnosti tam pač urejajo pod posebnim režimom in ker se tam urejajo aktivnosti pod posebnim režimom, se pač živali in rastlinske vrste tja vrnejo in zdaj je pač seveda tukaj problem, ne, ker nam od enkrat to dejstvo ne pač ni več všeč, ampak tukaj enostavnega koraka nazaj več ni. Evropska zakonodaja pač je tukaj kar precej stroga in naj opozorim da v tej državi zaradi točno teh problemov stojijo veliko večji projekti od samo enega koncerta, stoji hidroelektrarna Mokrice, cel kup vetrnih elektrarn je že padlo točno iz teh razlogov. Torej pač nasprotniki te zakonodaje pogosto izpostavijo da, ja pač zaradi enega ptiča pa zaradi enega hroščka ampak pač zakonodaja, ki jo imamo je taka pravila so enaka za vse in ne more si Mestna občina Ljubljana tukaj vzet, da se pač postavi nad zakonodajo in nekako si po svoje izsili svoj prav v tem primeru. Tako, da tu se mi zdi zelo velika verjetnost, da bo v kratkem ta stvar tudi izzvana na upravnem sodišču, mogoče celo na kaki višji instituciji in bo seveda padla. Takrat me seveda zanima bo recimo, kakšno bo mnenje Statutarno pravne komisije v takem primeru. Ker tukaj se mi zdi, da je res očitno, da gre za akt, ki je nezakonit in o njem tudi jaz ne mislim glasovat, tako da zapuščam to dvorano.

**GOSPOD ZORAN JANKOVIĆ**

Gospa Sojar.

**GOSPA MOJCA SOJAR**

Že v uvodu pri glasovanju o dnevnem redu sem povedala, da je veliko vprašanje glede na to kako je proces prodaje kart, oglaševanja koncerta Magnifica potekal, da se bo treba vprašati, kdo je, zakaj je kdo to vse prehitel in kdo je prepočasi odločal. Kar se mi zdi tukaj. Posebno sporno je, da sta sporni, zelo sporni dve področji. To je sankališče in območje med Jakopičevim sprehajališčem in otroškim igriščem. Jaz sem v majčken svoji naivnosti želela dati umik točke, ampak ta točka sploh ni uvrščena še na dnevni red. Sem pa v tem predlogu napisala sledeče. Leta 2016 je Mestna občina Ljubljana prejela prestižni naziv Zelena prestolnica Evrope, ki v eni izmed ocenjevalnih področij ocenjuje tudi zelena urbana območja, ki vključujejo trajnostno rabo tal. Župan in mestna oblast vedno poudarjata skrb za ohranjanje zelenega bogastva Ljubljane in se ga še trudita povečevati. Poudarjam, da je krajinski park zavarovano območje, zato je potrebno varovati naravo ter njene vitalne dele. Temu pritrjuje tudi široka strokovna in civilna javnost. Ocenjujem, da je predlog župana in Mestne občine Ljubljana, ki gre v smeri črtanja pomembnih določb odloka in neupoštevanja strokovne javnosti nerazumen in neprimeren, zlasti ker očitno kaže, da se v ozadju urejajo zadeve za županove prijatelje. Meni je zelo žal, da se v tem primeru tako močno izpostavlja ime glasbenika Magnifica. Mislim, da ima tudi tukaj veliko vlogo družba Dom svobode, ki organiziranega koncert. Meni osebno je Magnifico zelo všeč, tudi mi je všeč njegov komad Pridi nocoj v Tivoli. In mislim, da je ta ideja verjetno nastala iz nekih čustvenih vzgibov, kako bi bilo fino, če je to v Tivoliju in nato so vsi lepo fino prijeli in očitno pozabili, da se tega v Tivoliju ne da organizirat, zaenkrat se ni dalo. In jaz bi si zelo želela, da se ne da organizirat tudi vnaprej. In Zavod za varstvo narave je zelo lepo napisal svoje mnenje in podal žogico Magnificu, rekoč, da zdaj je pa na vrsti on ali pa njegov organizator, da poiščeta drugo lokacijo. Lokacije so tudi v Tivoliju še kje kakšna druga, lokacija je zelo odlična na bežigrajskem stadionu, o čemer je Magnifico že začel govoriti oziroma verjetno njegov organizator, da ne bomo kar naprej zlorabljali njegovega imena. In zdi se mi da je preuranjeno danes odločat o spremembah tega odloka ker mi bomo odlok spremenili, Magnifico bo šel pa na Bežigrajski stadion. In kaj smo zdaj naredili? Poteptali smo vse tisto zeleno agendo, za katero si vsi v Ljubljani močno prizadevamo, jo želimo ohranit, jo želimo imeti in ne želimo, da se nam te zelene parkovne površine uničujejo. Dobro. To bi bil zdaj en koncert, samo ta koncert se bojim, bo sprožil val drugih prireditev, ki bodo v Tivoliju postale precej redne in mislim, da ni nobene pametne najemnine, ki bi lahko potem nadomestila uničenje tega dela Tivolija, čeprav smo tudi brali v časopisu, da je to travnik iz vrečke, da to ni naravna ruša itd. Ampak mislim, da si tega ne smemo dovoliti, da moramo to ne podpret oziroma biti proti in da s tem pač ta naša zelena pljuča Ljubljane ohranimo oziroma ubranimo tudi pred takimi stvarmi, ker so lahko takšne in drugačne javne prireditve bolj ali manj množične. Tudi jaz bom glasovala oziroma ne želim o tem glasovat in bom zapustila dvorano.

**GOSPOD ZORAN JANKOVIĆ**

Replika. Gospa Sojar, predno greste. Samo dve stvari. Toliko vas je lepo poslušat. Trava je iz vrečke. To ni iz medijev, to je napisal prof. Bavcon, samo tako mimogrede, tisti … /// … nerazumljivo … ///. In drugo, vse bi vam verjel, če bi se oglasili pri koncertu Čuki pa pri DM. Takrat ste bili pa tiho, niste nič protestirali. Lepo se imejte. Gospod Primc, izvolite.

**GOSPOD ALEŠ PRIMC**

Hvala lepa za besedo. V mnogih mestih po svetu so parki prostor velikih, najbolj množičnih dogodkov, razen stadiona. To je praksa po mnogih evropskih in svetovnih mestih. In meni se načeloma ta zadeva zdi v redu. Prvič, zaradi samega ambienta, ki je gotovo v enem parku drugačen kot pa v centru mesta in drugič zato, ker so ti parki vendarle malo odmaknjeni od najbolj poseljenih območij in ker imajo občanke in občani pravico do zdravega življenjskega okolja, ki vključuje tudi to, da ni, da ni hrupa prekomernega, se mi zdi v tem smislu park tudi dobra rešitev zato, da se da se naredi dogodek, ki ne moti nočnega miru s prekomernim hrupom. Tako, da načeloma jaz z organizacijo velikih prireditev v parkih tudi Tivoliju nimam nič in mislim, da je to še en neizkoriščen potencial Tivolija. Moram pa reči, da način, kako ste se pa lotil te zadeve se mi zdi pa skrajno problematičen in je točno isti kot se dela vedno, kadar se hoče uresničiti interese Zorana Jankovića ali pa njegovih podpornikov in partnerjev. Enostavno zaradi enega konkretnega primera hočete spremenit sistem. To se načeloma nikoli ne dela. To je pravzaprav temeljno pravno pravilo, da se tega ne dela. Vedno se konkretne primere poskuša vključiti v sistem in ta sistem zdaj teče. Če sem prav razumel, bo zdajle ministrstvo odločalo o tej zadevi in glede na vpliv Zorana Jankovića na ministrstvu jaz mislim, da je rezultat na 90 % znan. Ampak to ni zadosti. Treba je pokazat, kdo je šef, treba je pokazati kdo ima moč, treba je pokazati, da se da povoziti vse kar se povozit da. In to je pa narobe ker vi na način kako zdaj ta odlok spreminjate ste povozili vse kar se povoziti da, od uvrstitve zadeve na razširjeno sejo, do hitrega postopka, do kršenja zakonodaje kar sta prej povedala Jasmin Feratović in pa Jasmina Dedić. Se pravi, kršite vse kar se krši da zato, da se doseže nek cilj in pa, da se pokaže kdo lahko. In jaz se bojim. Jasminka mi je že večkrat rekla to kar je danes tudi povedala vsem vam, da se ji zdi, da Slovenija in Ljubljana postajata okolje, iz katerega je hotela iti. Se pravi, da neki standardi, ki so veljali v državi kjer je ona živela jih zdaj tukaj opaža in jo in to zelo motim in sem vesel, da je to zdaj tudi vsem vam povedala, to ni v redu. Kar je pa še ena stvar, ki me skrbi, je pa to, da gre za prvi korak degradacije območja Tivolija in da je to samo prvi korak in da lahko sledi v nadaljevanju po ne vem parih--

-----------------------------------------------------------------KONEC POSNETKA ŠT. 20240701\_174628

**GOSPOD ALEŠ PRIMC**

--vmesnih etapah pozidava tega dela. Ker če ne more več, če ne more več varstvo za naravno, Zavod za varstvo narave tukaj nič več reči, potem med pozidavo tega dela in dejansko in spremembo teh planov je samo še ta mestni svet in Zoran Janković in njegova večina. In ob vseh vplivih, ki jih ima on v državni politiki ne glede na vlado, on se s tem pravzaprav hvali vedno znova, da ima dobre prijatelje in odlično sodeluje z vsemi vladami, se jaz bojim, to pa je, tega pa jaz nočem, da se bo del sedanjega Tivolija lahko v bodoče pozidal. In gre za en dosti, dosti običajen sistem, ne, kako se do tega pride. In jaz moram reči, da imeli bi recimo, če bi hotel samo da ta konkreten primer narediti vi bi lahko obvezno razlago tega odloka sprejeli pa bi recimo rešitev da ta primer, ampak ne vi hočete pokazati z spremembo, da boste zaradi enega primera spremenili sistem. Zakaj? Zato ker lahko, ker imate moč in se lahko smejite vsem. Ampak glejte. So bili močnejši od vas pa so zelo slabo končali, ko so se tako obnašali kot se zdaj vi. Se pravi jaz si želim, da prisluhnete glasu razuma. Če zdajle prav razumem, poglejte je čisto celotna opozicija proti, to se tudi v tem mestnem svetu redkokdaj zgodi. Celotna opozicija leva in desna stran proti temu kar hočete narediti in tisti, ki boste ostali dajte pogovorite se med sabo in mogoče razmislite, da vendarle vemo kaj delamo in da tega ne delamo 100krat, ampak smo to naredili danes oziroma bomo naredili danes prvič. Prvič ste doživeli obstrukcijo ob nekem, ob nekem konkretnem primeru, kjer smo se, totalno obstrukcijo celotne opozicije. In če, če vzamete v obzir še to, kar je rekla Jasminka Dedić, da bo šla v razpis referenduma, potem ta odlok itak ne bo, ne bo veljal in boste in se bomo in se bomo pač na referendumu pokazali. Seveda Zoran Janković misli, da bo on lahko referendum na referendumu pač ljudi prepričal svoje ampak glejte, ne vem če rabili še referendum na okoljsko temo kjer boste imeli združeno celotno opozicijo v Ljubljani. Tako, da jaz vam polagam na srce pamet v roke. Ne zaradi konkretnih primerov spreminjati sistemskih pravil. Spoštujte Zavod za varstvo narave pod krovno institucijo za varstvo narave in poiščemo skupaj, poiščemo skupaj rešitve, ki bodo usklajene s stroko, javnostjo, civilno družbo. Da bomo res lahko Park Tivoli uporabljali bolj kot ga do zdaj. Tudi za velike množične prireditve. Hvala lepa.

**GOSPOD ZORAN JANKOVIĆ**

Gospod Horvat, ga ni. Tako, da ga brišem. Gospod Maver.

**GOSPOD DR. MARKO MAVER**

Hvala za besedo.

**GOSPOD ZORAN JANKOVIĆ**

Se opravičujem. Replika, gospod Sedmak.

**GOSPOD MARJAN SEDMAK**

Ja, jaz se opravičujem, ampak tega dolgovezenja je že preveč, ampak vmes je padel tudi očitek o kršenju zakonodaje. Torej, cel proces sprejemanja enega odloka gre skozi toliko faz, vključno na koncu skozi razpravo na Statutarno pravni komisiji in verjetno zdaj nimamo časa, ampak jaz vam zagotavljam, da so bili upoštevani vsi kompetentni členi Zakona o varstvu narave oziroma Zakona varstva naravnih vrednosti. Torej, ne govoriti na pamet, nestrokovno, nima nobenega smisla, če vam ta odlok ni všeč, vam ni všeč, ali zaradi Magnifica, ali zaradi drugih razlogov, ampak pravne osnove držijo in jih bomo tudi spoštovali še naprej.

**GOSPOD ZORAN JANKOVIĆ**

Hvala lepa. Gospod Maver.

**GOSPOD DR. MARKO MAVER**

Hvala za besedo. Saj me je že gospod Sedmak prekinil. Kar se tiče pravnih osnov mislim, da bilo jasno povedano, pogrešal sem mogoče kakšno opredelitev s strani komentatorjev, kateri členi v veljavni zakonodaji se kršijo? Mogoče naj poudarim, da veljavna zakonodaja ZON obravnava 3 različne vrste parkov, narodni, regijski in pa krajinski, narodni in regijski sta v pristojnosti države, krajinski v pristojnosti lokalnih oblasti. Tudi sam sem šel pregledati številne odloke krajinskih parkov in tukaj nisem našel podobnih opredelitev do soglasja s strani Zavoda Republike Slovenije za varstvo narave. Pa ne da imam kar proti zavodu, mislim, da je strokovno telo in se v marsičem z njim strinjam. Tukaj dodam tudi, da sem bil ob pogovorih tudi s strani zaposlenih na ZRSVN-ju, so mi povedali, da ta trava na Tivoliju oziroma na sankališču nima neke naravovarstvene vrednosti ampak to še ne pomeni, da jo moramo uničiti. Tisti, ki mene dobro osebno pozna ve, da jaz večino časa preživim ali v Tivoliju ali kjerkoli v hribih. Tako, da tudi meni je varstvo narave izjemnega pomena. Tudi to sem sam po izobrazbi, predvsem pa mi je pomembno v svoji akademski in pa poklicni karieri, so bila moja vodila iskanje nekih soglasij oziroma ravnovesja. Pogosto je tukaj mogoče težko razumet kakršnokoli odločitev, ampak odločitve je treba sprejet. Zato kakršno sprejemamo danes, jaz verjamem, da je strokovno utemeljena takoj z vidika hitrega postopka, saj gre za manjšo spremembo in pa tudi zaradi samega vsebinskega. Podrobne ureditve poznamo tudi v drugih parkih po svetu pa je to Hyde park v Londonu, … /// … nerazumljivo … /// v Bruslju, v Central park New Yorku. Jaz lahko rečem, da sem večinoma svoje življenje preživel v tujini, čez lužo, v Angliji, v Bruslju, po duši pa po rojstvu sem Ljubljančan pa lahko rečem, da je ta naš park še zmer najlepši na svetu in zatem bom pač, dokler bom tukaj živel bom skrbel, da to tudi ostane. Zato pač ne vidim nobenih razlogov, zato smo tudi pač obadva sklepa glasovali za.

**GOSPOD ZORAN JANKOVIĆ**

Hvala lepa. Gospa Bregant, zadnja.

**GOSPA DR. TINA BREGANT**

Ja, najlepša hvala. Jaz se sprašujem kdo smo mi, da smo nadrejeni Zavodu za varstvo narave? Smo mi res njim nadrejena stroka? Zakaj hitri postopek? Takole na vrat na nos, za nekaj, kar bo vplivalo, ne na travo v zelenem okolju v Tivoli, ampak tudi na vse živali in rastline, ki tam so. Vsi, ki hodimo po Tivoliju vemo, da ni to samo trava, tudi če je samo trava iz vrečke. Zdaj zakaj tako na hitro spreminjat nekaj v zelenem okolju Tivolija, kjer imajo dom številne živalske in rastlinske vrste, naša pljuča, pljuča našega mesta, ne vem. Vsekakor pa hkrati ne morem mimo dejstva, da smo s takšnimi postopki, s takšnim načinom na zelo spolzkem klancu uničevanja narave, življenjskega prostora vseh nas na račun zabave in denarja. Naravo bi mi moralo ohranit za naše zanamce, ne pa na račun instant gratifikacije, jo žrtvovati oziroma žrtvovati pljuča mesta na račun instant gratifikacije enega koncerta. To je za moje pojme nesprejemljivo in tudi zato bom jaz tudi odšla. Predno pa odidem, bi prosila za preverjanje navzočnosti ponovno glede na to, koliko ljudi je odšlo.

**GOSPOD ZORAN JANKOVIĆ**

Ugotavljam navzočnost, lepo prosim. 24.

**Glasovanje poteka O AMANDMAJU Svetniškega kluba Gibanja Svoboda: V 1. členu se v drugem odstavku na koncu besedila 30. točke doda novi drugi odstavek, ki se glasi: »Na lokacijah iz predhodnega odstavka pristojni oddelek mestne uprave za varstvo okolja poda presojo o tem, ali prireditev nima negativnega vpliva na ugodno stanje živalskih vrst in njihovih habitatov ter varstva naravnih vrednot.«.**

Prosim za vaš glas.

**24 ZA,**

**0 PROTI.**

**In zdaj glasujemo O PREDLOGU SKLEPA: Mestni svet Mestne občine Ljubljana sprejme predlog Odloka o spremembah  in dopolnitvah Odloka o Krajinskem parku Tivoli, Rožnik in Šišenski hrib skupaj s sprejetim amandmajem.**

Prosim za vaš glas.

**24 ZA,**

**0 PROTI.**

Hvala.

In gremo na zadnjo točko dnevnega reda.

**AD 16. PREDLOG SKLEPA O SOGLASJU K OSNUTKU BESEDILA PRAVNEGA POSLA - KUPOPRODAJNE POGODBE ZA NEZAZIDANA STAVBNA ZEMLJIŠČA S PARCELNO ŠT. 864/32, 864/38 IN 885/1 VSE V  K. O.  1722 TRNOVSKO PREDMESTJE**

Gradivo ste prejeli s predlogom za razširitev dnevnega reda. Po sklicu seje ste prejeli tudi poročilo pristojnega Odbora za ravnanje z nepremičninami. Prosim gospo Remih za uvodno obrazložitev.

**GOSPA SIMONA REMIH**

Lepo pozdravljeni vsi še enkrat. Mestnemu svetu predlagamo v sprejem Sklep o soglasju k osnutku besedila pravnega posla kupoprodajne pogodbe za nezazidana stavbna zemljišča s parcelno številko 864/32, 864/38 in 885/1, vse k. o. Trnovsko predmestje. Predmetne nepremičnine spadajo v območje namenske rabe CU osrednja območja centralnih dejavnosti, izklicna vrednost nepremičnin, ki so predmet te pogodbe, znaša 2. 680.470 brez DDV-ja. Mestna občina Ljubljana navedenih zemljišč ne potrebuje za svoje delovanje in za realizacijo svojih projektov. Hvala lepa.

**GOSPOD ZORAN JANKOVIĆ**

Hvala lepa. Gospa Žekar, stališče odbora.

**GOSPA JELKA ŽEKAR**

Odbor za ravnanje z nepremičninami je na prvi korespondenčni seji obravnaval predlog Sklepa o soglasju besedila pravnega posla in soglaša z njim s šestimi glasovi za in enim proti od sedem sodelujočih.

**GOSPOD ZORAN JANKOVIĆ**

Hvala lepa. Gospod Sedmak.

**GOSPOD MARJAN SEDMAK**

Statutarno pravna komisija nima pripomb pravnega značaja. Hvala.

**GOSPOD ZORAN JANKOVIĆ**

Razprava? Ni. Ugotavljam navzočnost. Rezultat navzočnosti. 24.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k osnutku besedila pravnega posla - kupoprodajne pogodbe za nezazidana stavbna zemljišča s parcelno št. 864/32, 864/38 in 885/1 vse v  k. o.  1722 Trnovsko predmestje.**

Prosim za vaš glas.

**24 ZA,**

**0 PROTI.**

S tem smo tudi sejo zaključili.

**GOSPOD ZORAN JANKOVIĆ**

Zdaj še enkrat. Lep dopust. Hvala lepa vsem skupaj. Vidimo se na večerji.

-----------------------------------------------------------------KONEC POSNETKA ŠT. 20240701\_184629